text:
केंद्रीय मंत्रिमंडल ... कैबिनेट मे कोनो प्रतिनिधि नहि होए के कतेक नुकसान होएत अछि एकरा बिहार सं बेसि कोई नहि समझि सकैत अछि. बिहार सं रेल प्रोजेक्ट के बाहर ल जाए के बात भए रहल छल... मुदा राज्य के नेता सभ के विरोध के बाद ई बात आगां नहि बढ़ल. बिहार सं आर्मी सर्विस कोर के बंगलुरु ल जाए के बात ठंडा नहि भेल छल कि एकटा आओर दफ्तर के बिहार सं बाहर ल जाए के बात शुरू भs गेल अछि. एहि बेर गप भ रहल अछि बिजली के उपकरण बनाबय वाला भारत हैवी इलैक्ट्रिकल लिमिटेड... BHEL के. खबर अछि जे बिहार मे भेल के दफ्तर अछि ओकरा बंगाल ल जाए के कोशिश भs रहल अछि. बिहार के ऊर्जा मंत्री रामाश्रय प्रसाद सिंह जीक कहनाय छनि जे भेल के दफ्तर पश्चिम बंगालके दुर्गापुर ल जाए के कोशिश भs रहल अछि. जखन कि भेल के एकटा दफ्तर कोलकाता मे पहिनहिं सं अछि. सिंहजी के कहनाय छनि जे बिहार एहि तरहक कोनो कोशिश के विरोध करत आओर एकरा नहि जाए देत.
केंद्र सरकार ई सभ करि के कि संदेश देबय चाहैत अछि ? कि केंद्र के नजर मे बिहार के कोनो महत्व नहि अछि? कि देश के राजनीति सिर्फ वोटे के लेल होएत रहत? सिर्फ बंगाल के लाल गढ़ पर... राइटर्स बिल्डिंग पर कब्जा के लेल केंद्र कतेक गिरत. वाम सरकार के हटाबय लेल एकटा बिहारे के बलि चढ़ाएल जाएत ? कि बिहार के विकास के बिना बंगाल के... भारत के नाम रहत ? कि बिहार ओतेक गेल गुजरल अछि जे एकरा संग एतेक भेदभाव के कोशिश भ रहल अछि ? कि केंद्र सरकार तखने चेतय अछि जखन कश्मीर... पंजाब... पूर्वोत्तर जकां हिंसा होई लागैत अछि ? शांति सं बात करय वाला के किएक नहि सुनैत अछि? बिहार के विरोध पर रेल प्रोजेक्ट फिलहाल बाहर नहि गेल... मुदा अहां कतेक बात पर विरोध जतएबय ? कि छोट -छोट बात के लेल सड़क पर निकलय पड़त ? कि बिना हो-हल्ला करने सरकार नहि सुनत.? अहां कि कहैत छी ?


c: text/html

text:
लाल भाइ कन्हैयाक मादे दूटप्पी
– विकास झा, मधुबनी
रे कन्हैया, तोरा की चाही से खरियाइर ले भाइ ! आनंदभवन प’ ठाढ़ भ’ जँ झंडेवालान नहि सुझैत छौ ताहि मे एतेक खौंझैबाक की प्रयोजन ? कहियो टहलि अबै ने, सबटा फरछिया जेतौक ! तोहर लाल सलाम सँ देशक भाल कतेक लाल भेल से एखनहुँ कंगाल भ’ बंगाल गबैत अछि ! जाधरि तों अपन एखरिया केँ अहि देशक तिनरंगिया सँ ऊँच रखबैं आ जा धरि अम्बेदकर सँ बेसी लेलिन केँ पूजबें ताधरि अहिना कतेको तरहक “आजादी” लेल डिरियाएत रहबें ! पहिने विचार सँ स्वतंत्र हो ने ,तखन ने व्यवहार सँ स्वतंत्र हेबें !
हम कतेक काल धरि तोहर भाषनक ओर छोर तकैत रहलौं मुदा तोहर बकथोंथी एकटा पुरुख विशेष सँ तोहर डाहक बखान सँ बेसी किछु नहि बुझना गेल। एहो सोंचि माथ दुखा गेल जे अँरसठ बरखक अहि देश मे मात्र अठारह महिना मे कोना एतेक “जातिवाद, मनुवाद, सम्प्रदायवाद आ आन सब अधलाह वाद” पसरि गेलै, अहि सँ पहिने त’ तूँ एकर सबहक नामो नहि सुनने हेबहिन ने ? देख भाइ, अपन आँखि केँ कौआ नहि गिद्ध बनो ! ई देश एतबे टा नहि जे तोरा अभरैत छौ जेएनयू सँ होइत नागपुर आ झंडेवालान धरि ! अहि देश मे एतबे जुआन लोक नहि जे तोरा भेटैत छौ थपड़ी पीटैत आ ‘सेम-सेम’ करैत तोरा कालेजक गल्ली मे ! ई देश एतेक बुड़िबलेलो नहि जे अपन पालन करबा लेल अनकर विवेक पैंच लेत ! अहि अँरसठ बरख मे कतेक पोंखगर भेलौ तोहर समांग से एकबेर इतिहासक ऐना मे देखिले ! पहिल चुनाव मे सोलह आ अहि बेर तोरा बोहनियो पर आफद भ’ गेलौ आ एतेक बरख मे तोहर अपनहि आँगन मे कतेक भिन-भिनौज भेलौ से अखियास कर ! तीनटा लोक छें आ तेरह ठाम पाक बनैत छौ, तों की अल्हुआ अहि मुलुक केँ एक करबैं ! आइ बगए बानी सेहो फिट देखलियौ, झोरा दाढ़ी सब निपत्ता ! बोली बचन मे सेहो पहिने सन गंभीरता नहि रहौ, लगैछ जे छहरदेवारी मे ‘बेनिफिट ऑफ़ डाउट’ केँ भंजेबाक पूर्ण मंथन केलेंह अछि ! दू टा बाटी जे भेटल रहौ तकरो माने उनटा लगेलें ! ओ जे लाल रहौ से अहि मुलुक केर खून आ ओ जे बुल्लू रहौ से अहि मुलुक केर घाम आ तूँ तकरो राजनितिक बूसट पहिरा दलित आ पिछड़ल मे बाँटि देलहिन ! भाइ, तोरा दहिना हाथ मे एकतीस प्रतिशत भोंट कम लगैत छौ, त ई कह जे तोरा बामा हाथ मे कतेक भोंट छौक ? हमरा जनैत बामा हाथ प्रायः कम सक्कत होइ छैक तें लोक दहिना सँ उमेद करैत अछि । एक आधटा बमरेटिया जे अपवाद बहराइत छैक तें किछु ओकरो लोक मुँह पोछि दैत छैक ! रौ भाइ, अहि देशक माटि पानि जतबे अंटोटल ततबे सुखितगर ! अहि ठाम उद्धव सन बुधियार बूड़ि बनैत छथि आ कालिदास सन बूड़ि बुधियार ! अहि ठाम अयाचिक निर्वाह सेहो होइत छनि ! तों बुधियार छें, गप बान्हल कहलियौ, बुझबा मे भाँगठ नहि हेतौक ! देख भाइ ने त’ हम तोरा सन नामी कॉलेज मे पढ़ने छी ने तोरा एतेक नॉलेज अछि, हमरा हाथ मे दू टा के कहए एकोटा माइक नहि अछि आ नहिये हजार दू हजार हँसेरि, तैयो हम बजैत छी आखिर हम आजाद छी ने रौ ! आ अंत मे एकटा मोनक गप्प कहैत छियौ, तोरा देखि हमरा प्रसन्नता सेहो बड्ड भेल भाइ, कम सँ कम तूँ अहि की-बोर्ड सँ क्राँति ठाढ़ कर बला युग मे अपन कर्म सँ क्राँति ठाढ़ करबाक कुब्बैत रखैत छें ! बेस त’ जय हिन्द ! माने तोरा भाषा मे कहियौ त’ लाल सलाम !

robotstxt: allowed

filter: keep


text:
मेचीमहाकाली बुहारी संयुक्त आवाजके अध्यक्षमे जागृती
पहुरा समाचारदाता
धनगढी, ९ कुवाँर । मेचीमहाकाली बुहारी संयुक्त आवाज नामक संस्थाके जिल्ला अध्यक्षमे महिला नेतृ एंव सामाजिक अभियन्ता जागृती वोगटी चयन हुइल बाटी ।
महिला तथा बालवालिका विरुद्धके हमार अभियान कना मूल नाराके साथ महिलाहरुको मानवअधिकार,सामाजिक न्याय,समानता,अर्थपूर्ण समान सहभागीता ओ अधिकारके लाग स्थापना हुइल मेचीमहाकाली बुहारी संयुक्त आवाज नामक संस्था से एक कार्यक्रमके विच बोगटीके अध्यक्षामे १३ सदस्यीय जिल्ला समिति गठन करल हो ।
जेकर उपाध्यक्षमे दुर्गा मल्ल, सचिवमे राधिका खड्का धामी, सहसचिवमे विन्दु बोगटी ओ कोषाध्यक्षमे आशा कुमारी चौधरी चयन हुइल बाटै कलेसे बाँकी ८ जाने सदस्य रहल बाटै । पटुहियाहुकन उप्पर अन्याय हुई नइडेना, डइजाहा प्रथा ओ बालविबाह अन्त्य कैना समिती क्रियाशिल रहना ओ महत्वपुर्ण भुमिका खेल्न सस्थाके अध्यक्ष जागृती बोगटी बटैली ।
समाजमे ढेर महिला बालबालिका टमान खालके हत्या हिंसा बलात्कार, बालबिबाह जैसिन कार्य हुइटी रहल ओरसे यकर विरुद्धमे आवाज उठैना जनाइल बा । मेची महाकाली बुहारी संयुक्त आवाज, यी देशके ढेर जैसिन जिल्लामे विस्तार हुइटी रहल बा ।
यकर शाखा विदेशमे समेत विस्तार हुइल बा । ‘मेची महाकाली बुहारी संयुक्त आवाजसे छाई पटुहिया ओ महिलामे केल सीमित नइरहिके समाजमे घट्न हरेक घटनाके विरुद्धमे आवाज उठैना बटाइल बा ।


text:
स्वाध्याय
– प्रवीण नारायण चौधरी
रामचरितमानस मोती
धनुषभंग
१. श्री रामजी सभक दिश तकलनि आर सब केँ चित्र मे अंकित समान बुझैत कृपाधाम श्री रामजी सीताजी दिश देखलनि आर हुनका बेसी व्याकुल बुझि अत्यन्त विकल भेल सेहो बुझलनि। हुनकर एक-एक क्षण कल्प समान बीति रहल छल।
*यदि प्यासा आदमी पानि बिना शरीर छोड़ि दियए त ओकर मरि गेलाक बाद अमृतक पोखरिये कि कय लेत?
*सबटा खेत सुखा गेलाक बाद वर्षाक कोन काज?
*समय बितलाक बाद पछतावा सँ कोन लाभ?
मोन मे एना बुझिकय श्री रामजी जानकीजी दिश देखलनि आर हुनकर विशेष प्रेम लखिकय ओ पुलकित भ’ गेलाह।
२. मनहि-मन ओ गुरु केँ प्रणाम कयलनि आर खूब फुर्ती सँ धनुष केँ उठा लेलनि। जखनहि हाथ मे लेलनि त ओ धनुष बिजली जेकाँ चमकल आर फेर आकाश मे मंडलाकार रूप धय लेलक।
३. धनुष हाथ मे लैत, चढ़बैत आ जोर सँ खींचैत कियो नहि देखलक, अर्थात् ई तीनू टा काज एतबा फुर्ती सँ कयलथि जे धनुष कखन उठौलनि, कखन चढौलनि, आ कखन खींचलनि से केकरो पता नहि लगलैक। सब कियो रामजी केँ धनुष खींचने ठाढ़ देखलक। ताहि क्षण श्री रामजी धनुष केँ बीच सँ तोड़ि देलनि। भयंकर कठोर ध्वनि सँ समस्त लोक भरि गेल।
छन्द :
भे भुवन घोर कठोर रव रबि बाजि तजि मारगु चले।
चिक्करहिं दिग्गज डोल महि अहि कोल कूरुम कलमले॥
सुर असुर मुनि कर कान दीन्हें सकल बिकल बिचारहीं।
कोदंड खंडेउ राम तुलसी जयति बचन उचारहीं॥
घोर, कठोर शब्द सँ पूरे लोक भरि गेल। सूर्यक घोड़ा मार्ग छोड़िकय चलय लागल। दिग्गजक चिग्घाड़ गुंजि गेल। धरती डोलय लागल। शेष, वाराह आर कच्छप कलमला उठलाह। देवता, राक्षस और मुनि लोकनि कान पर हाथ राखिकय व्याकुल होइत विचारय लगलाह। तुलसीदासजी कहैत छथि जे जखन सब केँ निश्चय भ’ गेलनि जे श्री रामजी धनुष केँ तोड़ि देलखिन तखन ‘श्री रामचन्द्र की जय’ बाजय लगलाह।
४. शिवजीक धनुष जहाज थिक आर श्री रामचन्द्रजीक भुजाक बल समुद्र थिक। धनुष टुटला सँ ओ समस्त समाज डूबि गेल जे मोहवश पहिने एहि जहाज पर चढ़ल छल जेकर वर्णन उपर मे आयल अछि।
५. प्रभु धनुष केर दुनू टुकड़ा पृथ्वी पर राखि देलनि। ई देखिकय सब कियो प्रसन्न भ’ गेलथि।
६. विश्वामित्र रूपी पवित्र समुद्र मे, जाहि मे प्रेम रूपी सुन्दर अथाह जल भरल अछि, राम रूपी पूर्णचन्द्र केँ देखिकय पुलकावली रूपी भारी लहर बढ़य लागल।
७. आकाश मे बड़ा जोर सँ ढोल-नगाड़ा बाजय लागल आर देवांगना लोकनि गाबि-गाबिकय नाचय लगलीह।
८. ब्रह्मा आदि देवता, सिद्ध और मुनीश्वर लोकनि प्रभुक प्रशंसा कय रहल छथि आर आशीर्वाद दय रहल छथि। ओ सब रंग-बिरंगक फूल आ माला बरसा रहल छथि। किन्नर लोकनि रस भरल गीत गाबि रहल छथि।
९. सौंसे ब्रह्माण्ड मे जय-जयकार केर ध्वनि व्याप्त भ’ रहल अछि, जाहि मे धनुष टुटबाक ध्वनि दबा गेल अछि। जतय-ततय स्त्री-पुरुष प्रसन्न भ’ कय कहि रहल छथि जे श्री रामचन्द्रजी शिवजीक भारी धनुष केँ तोड़ि देलनि।
हरिः हरः!!


text:
अमित आनन्द, किसलय कृष्ण, सुभाषचंद्र झा, रजनीश शेखर आ प्रवीण नारायण चौधरी – सहरसा सँ मैथिली जिन्दाबाद लेल रिपोर्ट संकलन!! अगस्त १६, २०१५. मैथिली जिन्दाबाद!!
विगत एक मास सँ तैयारी करैत फेसबुक पर सक्रिय सहरसा नाम्ना ग्रुप केर सामर्थ्यवान् युवा अगुआ द्वारा क्रान्तिभूमि सहरसाक यथार्थ धरातल पर ‘सोशियल मिडिया मिट’ केर फरमेट पर ‘सहरसा ग्रुप मिलन समारोह’ केर आयोजन आइ सफलतापूर्वक संपन्न भेल। आजुक कार्यक्रम मे पटना, मुंगेर, मधेपुरा सहित सहरसाक विभिन्न कोण सँ मैथिली तथा हिन्दी कवि-साहित्यकार लोकनि एहि महत्वपूर्ण कार्यक्रम मे स्वस्फूर्त भाग लय युवा अगुआ आयोजकवर्ग केँ प्रोत्साहित कएलनि।
प्रथम सत्र मे ‘सोशियल मिडियाक महत्व’ विषय पर परिचर्चा कार्यक्रम कैल गेल जाहि मे दर्जनों महत्वपूर्ण वक्ता लोकनि अपन विचार रखलनि। सहरसा फेसबुक ग्रुप केर पहिल औपचारिक मिलन समारोह सहरसा मुख्यालयक रेड क्रॉस सभागार मे संपन्न भेल। आभासी दुनियाक सजग और सक्रिय सोशल मीडिया केर दिग्गज एहि गंभीर सत्र मे पुरा जोश आर आशाक संग सहभागी बनला।
एहि मिलन समारोह केर मुख्य आकर्षण छलाह सहरसा स्थित ईस्ट वेस्ट टीचर्स ट्रेनिंग कॉलेज केर चेयरमैन श्री रजनीश रंजन जिनका द्वारा घोषणा कैल गेल जे सहरसा परिक्षेत्र मे मीमांषक मंडन मिश्र केर नाम विश्वविद्यालय खोलल जायत। विदित हो जे बिहार राज्य सरकार केर द्वारा १९८० केर दशक केर उत्तरार्द्ध मे मंडन मिश्र केर नाम सँ विश्वविद्यालय खोलबाक मंशा व्यक्त कैल गेल छल। मुदा ओ आइ धरि साकार नहि भऽ सकल अछि।
श्री रजनीश द्वारा कैल गेल एहि घोषणा केँ आजुक कार्यक्रमक अभूतपूर्व उपलब्धि मानल जा सकैत अछि। यैह द्वारे कहल जाइत छैक जे एक बेर सोझांसोझी तऽ होउ, तखन देखियौक जे हमर-अहाँक ताकत कतेक अछि। सहरसा फेसबुक ग्रुप केर ४ घंटा सँ बेसी चलल एहि इवेंट मे परिचय सत्र, सोशल मीडिया केर वर्त्तमान स्वरुप पर व्याख्यान और मैथिली व हिंदी कविता पाठ केर बेजोड़ संगम देखबाक लेल भेटल। कुमार रविशंकर एवं सोमु आनन्द द्वारा एहि आयोजनक परिकल्पना आ साकार करबा मे रवि आ सोम सहित समस्त सहरसा ग्रुपक सदस्य मंगल-बुद्ध-वृहस्पति-शुक्र-शनि बनि पूर्ण दल निर्माण कय इतिहास रचि देलनि।
सहरसामे निजी स्तर पर होयत भारती मण्डण विश्वविद्यालयक स्थापना :
रेडक्रॅास सोसायटीक सभागारमे आयोजित सोशल मीडियाः मीटमे इस्ट एण्ड वेस्ट टीचर्स ट्रेनिंग कॅालेजक निदेशक रजनीश रंजन मातृभाषा मैथिलीमे अपन उद्बोधन करैत जखन कहलनि जे सहरसामे भारती मण्डन विश्वविद्यालय केर निजी स्तर पर स्थापित करबा लेल प्रक्रिया आरम्भ क देने छी त सहजहि सभागार करतल ध्वनि सँ गूँजि गेल । रजनीश जी प्रसिद्ध मैथिली आन्दोलनी आ साहित्यकार स्व प्रबोध नारायण सिंहक भातिज छथि जे ओ अपन मैथिली प्रेमकेँ उद्घाटित करैत कहलाह ।
पहिल सत्रकेँ सोमु कुमार, विद्यापति स्मृति संस्थनाक संरक्षक विमलकान्त झा, संस्कृतिकर्मी आ मैथिली जिन्दाबादक समाचार सम्पादक किसलय कृष्ण, मैथिली अभियानी अमित आनन्द, जनशब्द ब्लॅागक सम्पादक कवि अरविन्द श्रीवास्तव, मधेपुरा टाइम्सक सम्पादक आदि सम्बोधित कयलनि । सहरसा फेसबुक ग्रुपक संस्थापक रविशंकरक संचालनमे बढ़ैत कड़ीमे युवा अभियानी अमित आनन्द जतय कैक महत्वपूर्ण पक्ष रखलनि, ओतहि युवा समाजसेवी विमल जी सोशल साइटक सार्थकता पर चर्च करैत मैथिली मिथिला लेल सभ तरहक काजमे सजग रहबाक वचन देलनि ।
कवि अरविन्द श्रीवास्तव अपन अनुभवकेँ सभक सोझाँ रखलनि, त मधेपुरा टाइम्सक सम्पादक सेहो एक एक पक्षकेँ बेकछा क रखलनि । एहि अवसर पर युवा नेता शशि शेखर सम्राट, कुश मोदी, लुकमान अली कविगण रामचैतन्य धीरज, अरविन्द मिश्र नीरज, शहंशाह आलम (मुंगेर), राजकिशोर राजन(पटना), सहरसा टाइम्सक चन्दन सिंह, कृष्ण मोहन सोनी, इ समादक सुनिल कुमार झा, बनगाँव सँ झा रुपेश, राहुल झा, सुरज यादव, पत्रकार सुभाष चंद्र झा आदि उपस्थित छलाह ।
कार्यक्रम केर मुख्य आकर्षण रहल मैथिली-हिन्दी कवि सम्मेलन:
आजुक कार्यक्रमक खास आकर्षण मैथिली-हिन्दी कवि सम्मेलन रहल। मैथिली आ हिन्दीक समकालीन स्वर फूटैत कवि सम्मेलन सहरसा सोशल मीडिया मीटक दोसर सत्रमे आयोजित कवि सम्मेलनमे स्थानीय आ आमंत्रित कवि द्वारा अपन रचना पाठ कएल गेल । हिन्दी कवि अरविन्द श्रीवास्तव संचालित गोष्ठीमे सर्वप्रथम सहरसा जिला कार्यालयमे पदस्थापित मुक्तेश्वर मुकेश मैथिली टोनमे आकण्ठ भीजल विभिन्न शैलीक हिन्दी कविताक पाठ केलनि ।
राजनीति पर व्यंग करैत की भाय नै भाय कविता हुनक विशिश्ट प्रस्तुति छल,त’ समकालीन मैथिली कविताक प्रतिनिधि स्वर रामचैतन्य धीरजक गीत मर्मस्पर्शी आ क्रान्तिक सनेश । मुंगेरवासी शहंशाह आलम अपन हिन्दी कविताक बानगी प्रस्तुत कर सभकेँ अभिभूत क देलनि। स्वाति शाकम्भरी अपन टटका कविता मुखौटा आ स्वाधीनताक पाठ करैत मैथिली काव्यक नूतन धरातलकेँ सोझाँ रखबामे सफल रहलीह ।
किसलय कृष्ण अपन मैथिली गजल आ कृष्णमोहन सोनी हिन्दी शब्दचित्रक माध्यममे सामाजिक संवेदनाकेँ रेखांकित कयलनि,त’ पटनासँ पहुँचल राजकिशोर राजनक प्रस्तुति सहजहि नीक छल । अरविन्द श्रीवास्तवक रचना स्त्री विमर्शक संकेत । अन्तिम क्षणमे कविजी नामकेँ सार्थक केलनि अरविन्द मिश्र नीरज अपन सस्वर ग्राम्य गीतक संग ।निश्चित रुपसँ संवादशून्यताक एहि अकलबेरामे ई काव्यमय आयोजन स्वाति नक्षत्रक बुन्न जकाँ छल ।
सहभागी युवा कार्यकर्ता लोकनि मे आजुक आयोजन सँ एकटा विशेष उर्जाक संचरण भेल कहैत छथि राहुल बनगाँव। हुनकर मानब छन्हि जे एहि तरहें आभासी दुनिया सँ यथार्थ दुनिया मे एक सँ बढि कय एक दिग्गज केर दर्शन भेनाइ अपना आप मे एकटा नव उर्जाक भंडार भेटब समान होइत अछि। आजुक कार्यक्रम सोशियल मिडियाक सदुपयोगिता पर प्रकाश देलक आ संगहि ईहो प्रमाणित केलक जे इच्छाशक्ति मजबूत होयत तऽ कोनो कार्य करब असंभव नहि होयत।
ओतहि एकटा प्रखर आलोचक मैथिली जिन्दाबाद सँ वार्ता करैत कहलनि जे एहि कार्यक्रम केँ आरो बेसी सशक्त बनायल जा सकैत छल, लेकिन पहिल बेर जतेक भेल से कम नहि। निश्चित तौर पर ऐगला बेर एहि सँ बेसी सशक्त ढंग सँ उपस्थिति आ विषय केर चुनावक संग आरो बेसी सहभागिता पर जोर देल जायत ई भावना आयोजनकर्ता द्वारा प्रकट कैल गेल।
कार्यक्रमक सफलता लेल मैथिली जिन्दाबादक शुभकामना एवं शुभकार्य:
मैथिली जिन्दाबाद केर तरफ सँ आयोजनकर्ता केँ हार्दिक बधाई!! एहि कार्यक्रमक सफलता लेल प्रथमहि दिन सँ मैथिली जिन्दाबाद भरपूर प्रयास करैत रहल आ किसलयजी, अमितजी, रजनीशजी, रौशनजी, राहुलजी, सुभाषचंद्र भाइ आदिक माध्यम सँ निरज सर, धीरज सर, श्वातिजी आदि मैथिली स्रष्टा सहित सबहक उपस्थिति लेल समुचित प्रयास करैत रहल। सफलता पर गर्व करैत मैथिली जिन्दाबाद सब गोटा केँ बेर-बेर धन्यवाद करैत अछि।


text: रेलवे द्वारा उत्तर बिहार केर सबसे पैघ रेलवे स्टेशन में सँ एक दरभंगा जंक्शन पर अप्पन महत्वाकांक्षी योजना क' जमीन पर उतारबाक तैयारी शुरू क' देल गेल अछि। तय योजना अनुसार जंक्शन के पूरब दिशा में रेलवे दोहरीकरण के साथ नव प्लेटफॉर्म नंबर 6 केर निर्माण जलदे शुरू होयत। नव प्लेटफार्म पर पूर्ण वातानुकूलित वेंटिग रूम, कोच गाइडेंस सिस्टम, डिलक्स शौचालय केर व्यवस्था होयत। पूरा प्लेटफार्म वीआईपी प्लेटफार्म के रूप में विकसित कायल जायत, संगहि पूरब दिशा म' पुरनका क्वार्टर क' हटा क' नव सड़क केर निर्माण सेहो कायल जायत। ई सड़क कटहलवाड़ी गुमती सँ होयत म्यूजियम गुमती क' प्लेटफार्म नंबर 6 से सीधे जोडत। अनुमान कायल जायत अछि जे प्लेटफार्म नंबर 6 के निर्माण भेला सँ गाड़ी सभ के लेट लत्फी म' नियंत्रण होयत।


text:
नवका- पुरनका लेख सर्च करु...
Mithila... Janakpur Aur Nepal
[ मिथिला जनकपुर आओर नेपाल ]
हेलो मिथिला के एकटा पाठक फोन कएने छलाह. हुनकर कहनाय छलन्हि जे मिथिलाक एहि ब्लॉग मे दु ठामक जानकारी जरूर होबाक चाही... जनकपुर आओर सीतामढ़ीक. हम कहलिएन्हि बेस एकरा बारे मे हम जरूर लिखब. त शुरू करय छी जनकपुर सं. जनकपुर नेपाल मे अछि. ओना दुनु ठाम जाए के सौभाग्य मिलल अछि. मुदा जनकपुर गेलाह बीस साल सं बेसि भेल. सीतामढ़ी गेलाह सेहो आठ-नौ साल भs गेल. सीतामढ़ी केर बारे मे अगिला बेर लिखब. जनकपुर मे हमर जान-पहचान के कइटा लोक रहय छथिन्ह. जनकपुर आओर एकर आसपास कइटा रिश्तेदारी अछि. सभ के अपन-अपन बिजनेस छन्हि. पहिने हुनका सभ सं मिलय लेल... शुभ काज मे शामिल होए लेल जाइ छलहुं. हमर बुआजी... चचेरी बहिन सेहो एम्हरे रहय छथिन्ह. हमर ननिहाल... मामा गाम सेहो नेपाल मे अछि... रौटहट जिला. नेपालक पूर्व प्रधानमंत्री कोइराला के गृह जिला अछि रौटहट.
जनकपुर कहल जाए त सीता माता लs क दुनिया भर मे प्रसिद्ध अछि. सीता जी के माता जानकी के नाम लं सेहो जानल जाइ छनि. जनकपुर राजा जनक विदेह के राजधानी छल. राजा जनक के पुत्री छलीह माता जानकी. बचपन मे माता जानकी शिवजी के विशाल धनुष के उठा लेने जकरा बाद राजा जनक प्रतिज्ञा कएने छलाह जे... जे वीर एहि धनुष के उठा लेताह सीता जी के विआह हुनके संग होएत. एहि लेल स्वयंवर भेल. कइटा वीर राजकुमार... चक्रवर्ती राजा एहि धनुष के उठाबय के बात त छोडु कनिओ टसकाओ नहिं सकलाह. एहि स्वयंवर मे अयोध्या के राजकुमार दशरथ नंदन रामचन्द्र जी आओर लक्ष्मण जी सेहो अपन गुरु विश्वामित्र के संग आएल छलाह. जखन राजा जनक देखलथिन्ह जे शिवजी के धनुष के केओ गोटे टसकाओ नहिं पा रहल छथिन्ह त ओ निराश भs कहय लगलाह जे लगैत अछि ई धरती वीर सं खाली भs गेल अछि. पराक्रमी लोग आब नहिं रहल. एहि बात पर मुस्कुराइत श्री रामचन्द्रजी उठैत छथिन्ह आ धनुष के उठा लैत छथिन्ह. हुनका धनुष उठाबैते चारु कात खुशी के लहर फैलि जाइत अछि. रामजी धनुष के उठएबे नहिं करय छथिन्ह प्रत्यंचा... डोरि चढ़ाबय लगैत छथिन्ह जाहि सं शिवजी के ओ धनुष टूटि जाइत अछि. धनुष के तीन टा टुकड़ा भs जाइत अछि. एकटा स्वर्ग चलि जाइत अछि... एकटा पाताल चलि जाइत अछि... जकर उपर पृथ्वी पर धनुष सागर पोखरि अछि. तेसर टुकड़ा जाहि ठाम गिरय ओ धनुषधाम के नाम सं जानल जाइत अछि. ओ जगह एहिठाम सं करीब 40 किलोमीटर दूर अछि. धनुष टूटला सं राजा जनक के प्रतिज्ञा पूरा होइ छन्हि आ ओ अपन जानकी जी के हाथ अयोध्या केर राजकुमार श्री रामचन्द्र जी के दs विआह करा दैत छथिन्ह. सीता माता के विआह के दिन अगहन शुक्ल पंचमी के एहिठाम विआह पंचमी मनाएल जाइत अछि. एकटा बड़का मेला लगैत अछि. दुनिया भर सं हजारों लोक आबय छथिन्ह. एकर संग एहिठाम रामनवमी ...चैत्र शुक्ल नवमी आओर जानकी नवमी... बैशाख शुक्ल नवमी के सेहो भारी मेला लगैत अछि.
एहि ठाम भगवान राम आओर माता जानकी के भव्य मंदिर अछि. एहिठामक जानकी मंदिर के बारे मे कहल जाइत अछि जे एकरा भारत के ठीकमगढ़ के महारानी 1911 मे बनौले छलखिन्ह. एहि मंदिर मे माता सीता... रामजी के संग भरत... शत्रुघ्न जीक मूर्ति सेहो छनि. बड़ा भव्य मंदिर बनल अछि. मन के असीम शांति मिलैत अछि एहिठाम. एहिठाम अएला के बाद कतोहुं आओर जाए के मन नहिं करैत अछि. मंदिरक ऊपरका मंजिल सं जनकपुर शहर के झलक देखि सकय छी.
लोक सभ के एहिठाम देखय वाला स्थान मे जानकी मंदिर... राम मंदिर... संकटमोचन मंदिर... रामसीता विआह मंडप... धनुषसागर अछि. राम मंदिर मे रामनवमी के भारी भीड़ जुटैत अछि. ई मंदिर 1882 मे बनाएल गेल छल. एहि मंदिर के बगल मे अछि धनुषसागर. जनकपुर मे एहन कइटा पोखरि अछि जकर एहिठामक लोक के अनुसार धार्मिक महत्व अछि. जनकपुर मे जानकी मंदिर के बाद देखय वाला स्थान मे रामजानकी विआह मंडप भव्य स्थल अछि. नेपाली स्टाइल मे एकर निर्माण कएल गेल अछि. शीशा के बनल एहि मंडपस्थल सं बाहर के दृश्य बड़ नीक लगैत अछि. जानकी मंदिर के पास बनल एहि मंडप के बारे मे कहल जाएत अछि जे एहिठाम रामजी आओर सीताजी के विआह भेल छलन्हि.
जनकपुर आबय वाला लोक सभ संकटमोचन मंदिर सेहो जरूर जाए छथिन्ह. कहल जाइत अछि जे एहिठाम माथा टेकला सं लोक के सभ दुख संकट दूर भs जाइत अछि. जनकपुर आबय वाला लोक सभ एहिठाम जनकपुर सं जयनगर तक चलय वाला लोकल ट्रेन के सेहो देखय छथिन्ह. ओना ई ट्रेन बड़ धीरे चलैत अछि. बैसल- बैसल मन परेशान भs जाइत. हम एक बेर एहि सं जयनगर सं जनकपुर गेलहुं तं चारि घंटा लागल रहय. जखन कि जयनगर सं जनकपुर सिर्फ 29 किलोमीटर दूर अछि. ट्रेन से पहिने अहां साइकिल सं जनकपुर पहुंच सकय छी. जनकपुर अहां जयनगर के अलावा मधवापुर...मटिहानी...जलेश्वर आओर... सीतामढ़ी काकरभिट्टा दs क सेहो जा सकय छी. जयनगर त आब सीधा पटना... दिल्ली ... कोलकाता सं जुड़ि गेल अछि. ताहि जनकपुर जाए मे कोनो दिक्कत नहिं होएत जयनगर स्टेशन सं जनकपुर के ट्रेन मिलि जाइत.
1 टिप्पणी:


text:
दरभंगा, मिथिला मिरर : दरभंगा जिलाक अंतर्गत बिरौल अनुमंडल क्षेत्रक लदहो पंचायतमे चर्चित दू दिवसीय राम जानकी विवाह महोत्सवकेँ उपलक्ष्य पर 11 दिसम्बर मंगदिन 501 कुमारी कन्या द्वारा कलश शोभायात्रा निकालल गेल। शोभायात्रा श्रीश्री 108 लक्ष्मी नारायण भगवान मंदिर परिसरसँ निकलि क’ पूरा गाम भ्रमण करैत मंदिर परिसर पहुँचल। जय श्रीरामक जयकारासँ अगल-बगलक गाम गुंजयमान भ’ गेल।
जनतब दी जे सालोंसँ एहि गाममे राम जानकी विवाह महोत्सव मनाओल जाइत अछि। एहि क्षेत्रक लेल इ पूजा एतिहासिक अछि। मालूम हैत राम जानकी विवाह महोत्सव लगभग 125 सालसँ होइत आबि रहल छैक। जनकपुरक बाद एतय सभसँ पैघ भव्य समारोह होइत अछि। मंदिरमे मूर्ति स्थापना काल लगभग 505 वर्ष पूर्व बताओल जा रहल अछि। कहल जाइत अछि जे एहि स्थान पर मूर्ति मंदिर भग्नावशेष किसानकेँ हर जोतैत काल भेटल छलनि। एहि इलाकाक लोकसभ एहि मूर्तिकेँ भगवती जानकी समझी पूजय लगलाह आ ओहि दिनसँ एतय विवाह पंचमी कार्यक्रम मनाओल जा रहल अछि।


text:
लघुकथा
– वंदना चौधरी
सोनम केर माय अपन बेटा सोहन जे कि इंजीनियर छलैन्ह हुनका लेल कनियाँ तकैत छलीह। कनियाँ एहेन जे कि खूब पढ़ल-लिखल आ देखैयो में खूब सुंदर होयबाक संग घरेलू कामकाज में सेहो दक्ष होइथ। दोसर तरफ सोनम केर लेल सेहो सेटल लड़काक तलाश छलैन्ह। मुदा पहिने सँ एकटा शर्त रखने छलीह जे “हमर बेटीक विवाह हम जॉइंट फैमिली मे नहि करब कियैक तँ काज बेसी करय पड़तनि। और हमर बेटी मास्टर्स डिग्री एहि लेल थोड़े केने छथि जे घरक काज करती?”। स्पष्टे छैक जे सोनमक माय अपन बेटी सोनम लेल एक अलग सपना देखने छथि जखन कि बेटाक विवाह कराकय जे घर पुतोहु आबथि ओ धरि हुनका सब सेवा-सुश्रुषा पूरा कय केँ दैथि। खैर, विवाह भेलनि। बेटाक विवाह उपरान्त पुतोहु सँ सब काज करेबाक मानसिकता रहबाक कारणे अपने जेहो काज करैत छलीह से छोड़ि पुतोहु पर आश्रित भऽ गेलीह आर ओम्हर बेटी सोनम सँ दिन मे चारि बेर व्हाट्सअप वीडियो कौल कय केँ ई चेक कयल करथि जे कहीं बेटी सँ ओकर सासूरवला कोनो तरहक काज तऽ नहि करबाबैत अछि। ई बात धीरे-धीरे पुतोहु सेहो भाँपि रहल छलन्हि आ ओम्हर बेटी केँ सासूर मे हुनका द्वारा उल्टा रीत रहबाक कारण एडजस्टमेन्ट मे काफी दिक्कत देबय लगलनि। एकटा समय एलैक जे सोनम सासूर सँ झगड़ा-झंझटि कय अपन नैहरा वापस आबि गेलीह। आर पुतोहु अपन सासुक दू-नेत बुझि अपन पति केँ या त अपना संग बाहर परदेशहि मे रखबाक लेल अथवा हुनका स्वतंत्र रूप सँ अपन पैर पर ठाढ भऽ अलग जिन्दगी चलेबाक जिद्द पकड़ि लेलीह। ओ बजलीह जे हम अहाँक बहिन जेकाँ भले मास्टर्स डिग्री नहि कएने छी मुदा एतेक लुरि-बुद्धि अछि जे कतहु दोकानो मे कप-प्लेट माँजि अपन जीवन चला लेब। सोनम केर माय लग जखन ई बात हुनक पुत्र बजलाह आ मायक सहमति सँ आगूक निर्णय करबाक लेल सोचलनि तखन ओ किंकर्तव्यविमूढावस्था मे आबि गेलीह। हुनकर नजरि पर सँ अपन हठक चश्मा हँटि गेल छलन्हि। ओ स्वयं अपन पुतोहु लग जाय क्षमाप्रार्थना करैत कहली, “कनियाँ, अहाँक निर्णय केँ हम बदैल सकब से निष्ठा निर्वाह नहि कय सकलहुँ, धरि हम एखन ई निर्णय कयलहुँ जे बेटी सोनम केँ तुरन्त सासूर पठायब ई आदेशक संग जे ओकरा सासूर मे केना सासूरक लोक संग निर्वाह हेतैक तेना पहिने रहत। आपस मे सामंजस्य बनेबाक जिम्मेदारी बेटी केँ स्वयं देखय पड़त। अहाँ सेहो जँ बनि सकी त हमर बेटीक स्थान पर बेटिये बनिकय रहब त हम अपन अपराध प्रति क्षमा भेटबाक बोध कय सकब।” सोनमक भाउज भले कम्मे पढल-लिखल छलीह, लेकिन सासुक अन्तर्ज्ञान पटरी पर आयल देखि तुरन्त अपन निर्णय बदलैत बजलीह, “माँ, हम अपन निर्णय नहि बदलब, लेकिन हम जतय रहब हिनका अपना संगे रखबनि आर जहिना माँ प्रति हमर भावना रहल ताहि सँ बेसी हिनका प्रति हमर भावना आ समर्पण रहत। हम चाहब जे सोनम बौआ सेहो एहिना अपन सासु संग रहती। बेटी लेल सासूरे स्वर्ग होइत छेक।” आर एहि तरहें फेर सब कियो अपन-अपन जीवन केँ सकुशलताक संग पटरी पर आनि सकलथि। कहबी कोनो बेजा नहि छैक – जहाँ सुमति तहाँ सम्पत्ति नाना, जहाँ कुमति तहाँ विपत्ति निदाना!! पाठक लोकनि सेहो अपन विचार जरूर राखथि एहि कथा पर।


text:
नवका- पुरनका लेख सर्च करु...
आजुक राति मिथिलाक लेल अहम
मिस यूनिवर्स प्रतियोगिता मे छायत मिथिलाक शिल्पा सिंहक जलवा!
अमेरिका के लास वेगास मे 19 दिसंबर बुधदिन मिस यूनिवर्स 2012 चुनल जाएत. एहि मिस यूनिवर्स प्रतियोगिता मे भारत के प्रतिनिधित्व करि रहल छथीह मिथिलाक शिल्पा सिंह.
मिस यूनिवर्स कंटेस्ट मे शिल्पा सिंह के जलवा छाएल अछि. सभ इंडियन के माननाए छनि जे एहिबेर ई ताज एक बेर फेर इंडिया आएत.
ओना तं फैसला 19 दिसंबर के मिस यूनिवर्स 2012 चुनल जाएत मुदाभारत के समय के देखय जाए तं अहां के एकर पता 20 दिसंबर के भोर मे साढ़े छह बजे चलत.
शिल्पा मूलरुप से समस्तीपुर जिला के सिंधिया के दीहा गाम के छथीह. ओना हिनकर जन्म 27 फरवरी 1987 के मुजफ्फरपुर मे भेल छनि. शिल्पा के घरक नाम बिट्टी छनि.
शिल्पा के दादा स्व. परमेश्वरी नारायण सिंह किसान छलखिन्ह. शिल्पा जीक पिता सुरेश कुमार सिंह मुंबई मे इंडियन ऑयल के प्रधान कार्यालय मे वरिष्ठ अभियंता छथिन्ह.
शिल्पाक पढ़ाई-लिखाई मुजफ्फरपुर, जमशेदपुर, रांची और मुंबई मे भेल छनि. शिल्पा मुंबई के एसवीकेएम यूनिवर्सिटी सं कम्प्यूटर साइंस में बीटेक कएने छथीह. शिल्पा फिलहाल इंफोसिस कंपनी में कार्यरत छथीह.
मिस यूनिवर्स 2012 प्रतियोगिता मे 89 देशक टक्कर अछि मुदा शिल्पाक गाम दीहा सं ल क सभ मिथिलावासी के माननाए छनि जे एहि बेर शिल्पा जरूर मिस यूनिवर्स बनतीह.
हमर शुभकामना शिल्पा जीक संग छनि अहां सभ सेहो प्रार्थना करिऔ.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
केंद्रीय विद्यालय खुलय में देरी
मधुबनी में केंद्रीय विद्यालय खुलय में देरी भs सकय अ. जमीन आ मकान नहिं मिलला के कारण स्कूल नहिं खुलि रहल अछि. मधुबनी में दु साल पहिने केंद्रीय विद्यालय खोलय के मंजूरी भेंट गेल छल मुदा जिला प्रशासन के एहि दिशा में अखन तक कोनो कामयाबी नहि मिलल अछि. भs सकय अ एहि काज के गंभीरता सं नहिं लेल जा रहल होय. पिछला दिन ई खबर आएल रहय जे पंडौल औद्योगिक परिसर में स्थित ग्लूकोज स्टार्च फैक्ट्री के प्रशासनिक भवन में स्कूल खुलत. मुदा ई जगह नहिं मिलल. कहल गेल जे ई भवन उद्योग के लेल अछि. ओना उद्योग के कि हाल अछि देखते छी. ई सभ बात सोचय लेल मजबूर करैत अछि जे किएक अपन मिथिला पिछड़ल अछि. दोसर इलाका सभ अपना एहिठाम स्कूल...संस्थान खोलय लेल मारि करैत अछि आ अहि ठाम मंजूरी मिललो पर नहिं खुलि रहल अछि . एहि सं बड़का दुर्भाग्य आओर कि होएत.
सदस्यता लें टिप्पणियाँ भेजें (Atom)


text:
पटना । एक अप्रैल स लागू भ रहल चरणबद्ध शराबबंदी क बाद बिहार मे शराब दुकान क संख्या महज 656 रहि जायत। एहि पाबंदी क बाद आब नगर निगम आ नगर पर्षद क्षेत्र छोडि आर कतहु विदेशी शराब दुकान नहि खुलत। एतबे नहि राज्य क दूटा जिला शिवहर आ बांका मे कोनो शराब दुकान नहि खुलत। एकर मुख्य कारण इ जे एहि जिला मे कोनो नगर निगम क्षेत्र बा नगर पर्षद क्षेत्र नहि अछि। एहि दुनू जिला मे विदेशी शराब दुकान कए खोलबाक योजना फिलहाल सरकार लग नहि अछि। एहि संगहि राजगीर आ वैशाली पर्यटन क्षेत्र हेबाक कारण विदेशी शराब दुकान खोलबाक मांग अछि, मुदा एहन प्रस्ताव पर सरकार फिलहाल सहमत नहि अछि।
एखन बिहार मे देसी, विदेशी आ कंपोजिट शराब दुकान क संख्या 5467 अछि। एहि मे स लगभग 13 प्रतिशत दुकान बचत। बाकी बंद भ जायत। राज्य मे जाहि 656 विदेशी शराब दुकान कए नगर निगम आ नगर पर्षद क्षेत्र मे बिहार राज्य वेबरेज कॉरपोरेशन लिमिटेड (बीएसबीसीएल) चलाउत, ओहिमें स्कॉच, व्हिस्की, रम क अलावा वाइन, टकिला, ब्रिजर सन अन्य किस्म क कम एल्कोहल वाला शराब सेहो भेटत।
शराबबंदी कए सख्ती स लागू करबा लेल उत्पादन आ मद्य निषेध विभाग सभ स्तर पर व्यापक तैयारी क लेलक अछि। उत्पाद विभाग आब शराब निषेध पर बेसी ध्यान रहत। शराब बंद करबा लेल जागरुकता अभियान चलाउल जायत। कला जत्था क टीम भोजपुरी, मगही, वज्जिका, मैथिली आ अंगिका समेत अन्य भाषा मे गीत क मंचन करत आ नुक्कड़ नाटक क जरिये शराब स नुकसान क जानकारी देत।


text:
पटना, मिथिला मिरर : बिहार चुनावक पहिल चरण लेल वृहस्पतिदिन नामांकन लेल अंतिम दिन अछि। एहन मे हरेक दल अपन-अपन उम्मीदवारक सूचि जारी क’ रहल अछि। एहि क्रम मे कांग्रेस सेहो 21 उम्मीदवारक लिस्ट जारी कएलक अछि। बतादी जे कांग्रेस महागठबंधन केँ प्रमुख घटक दल अछि आ कांग्रेस केँ खाता मे 70 सीट आयल अछि। जाहि मे सँ 21 सीट पर पहिल चरण मे चुनाव होयत आ एहि लेल बुधदिन प्रत्याशी लोकनिक नामक आधिकारिक घोषणा कएल गेल। हालाँकि एहि मे सँ किछु उम्मीदवार नामांकन सेहो क’ चुकल छथि। कांग्रेस द्वारा जारी कएल गेल सूची केँ मुताबिक सिकंदरा सँ सुधीर कुमार उर्फ बंटी चौधरी, बाढ़ सँ सत्येंद्र बहादुर, बिक्रम सँ सिद्धार्थ सौरभ, कहलगांव सँ शुभानंद मुकेश, सुल्तानगंज सँ ललन यादव आ जमालपुर सँ अजय कुमार सिंह आदि केँ टिकटक घोषणा कएल गेल अछि।
कांग्रेस द्वारा जारी कएल गेल सूची-
जनतब होयत जे 2015 चुनाव मे कांग्रेस महागठबंधन केँ हिस्सा छल आ 27 सीट पर जीत दर्ज केने छल। हालाँकि ओहि चुनाव मे नीतीश कुमार सेहो महागठबंधनक हिस्सा छलाह। मुदा एहिबेर महागठबंधन तेजस्वीक नेतृत्व मे चुनाव लड़य जा रहल अछि। देखबाक बात ई होयत जे चुनाव मे कतेक सीट पर एहिबेर कांग्रेस जीत दर्ज करैत अछि।


text:
मिथिला के राजा एक नहि बल्कि अनेक!
एक जनक – एक दरभंगा महाराजा! जनकजी के समयक बहुत बात नहि अछि पता – बस कथामें चर्चा-परिचर्चा पढैत-सुनैत किछु-किछु बुझैत छी… जेना काल्हिये श्रीमद्देवीभागवतकेर स्वाध्यायमें व्यासदेव अपन पुत्र शुकदेवजी सँ कहैत देखेलाह जे मिथिलाके राजा जनकजी केर राज बिना दंड विधान के चलैत छैक। ओहिठाम दंड-व्यवस्था केर प्रयोजन नहि छैक। गृहस्थाश्रममें रहितो लोक कोना वैराग्यचित्त छैक से ज्ञान राजा जनकजी सँ मिथिलापुरी में प्राप्त करैक लेल अपन चिन्तित आ विवाह करय सऽ नकारयवाला पुत्र शुकदेवजीके व्यासदेव बुझेलाह। पहिले स्वयं उपदेश कयलाह – परञ्च ताहि उपदेश सँ शुकदेवजीके चित्त स्थिर नहि भेलापर कहला – “अहाँ मनके ग्लानि छोड़ू; यथेष्टरूपसँ सुखोपभोग करू, शास्त्रोक्त ज्ञानके चिन्तन करू आ आत्मचिन्तनमें मन लगाउ। हे सुव्रत! यदि हमर उपदेशसँ अहाँके शान्ति नहि भेटि रहल अछि तऽ अहाँ राजा जनक द्वारा पालित मिथिलापुरी चैल जाउ। हे महाभाग! ओ विदेह राजा जनक अहाँके मोहके नाश कय देता; कियैक तऽ ओ सत्यसिन्धु आ धर्मात्मा छथि। हुनका लग जाके अहाँ अपन सन्देह दूर करू आ वर्णाश्रम-धर्मके रहस्य हुनका सँ यथार्थ रूपमें पुछू।” कनेक ध्यान दियौक एहिठाम – वर्णाश्रम धर्ममें कतहु जातिवादिता के चर्चा तक नहि आयल छैक समूचा उपदेशमें। कतहु उँच-नीचके घृणास्पद आ आपत्तिजनक कोनो गप तक नहि कयल गेल छैक। तखन कालान्तरमें मिथिलाके राजा हरसिंह देव के समयमें अबैत छी आ जानकारी भेटैछ जे ताहि समय पंजी व्यवस्था के प्रविष्टि भेलैक – लोक संस्कार आ गुण अनुरूपे सम्बन्ध कायम करैत छैक। यदि हमर कोनो बात अहाँके वा पाठकके अनसोहँतगर लागत तऽ अवश्यम्भावी स्वाभाविक प्रतिक्रिया होयत। पंजी व्यवस्थामें कुल-मूल-गोत्र-पाँजि-खानदान-व्यवहार आदि अनेक बात के संक्षेपमें समेटैत केवल खूनके सम्बन्धसँ अधिकार निर्णय आ समस्त जातिके पाछू केवल एक मूल जाति ‘मैथिल’ के प्रयोग पुरखा के समृद्ध शक्तिशाली आ दूरदृष्टीक स्वामी प्रमाणित करैत अछि। तदोपरान्त आचार-विचार-व्यवहारमें परिवर्तन आयब कोनो अप्राकृतिक बात नहि छैक। आइ हमर विचारमें जे शुद्धता वा अशुद्धता अछि ओ सदावर्त रहत से बात संभव नहि छैक। परिवर्तन आयब हमरा लोकनिक स्वभाव थीक।
आश्चर्य नहि लागल जे आखिर जनकजीके समयमें बिना दण्ड-विधान के राज होइत रहल छल? यैह विस्मयकारी बात सँ अत्यन्त प्रभावित भऽ के शुकदेवजी तैयार भऽ गेला आ सुमेरु पर्वत सँ चलैत मिथिलापुरी पहुँचि गेलाह – आजुक परिस्थिति उल्टा छैक। आब मिथिलापुरीके लोक शिक्षा ग्रहण करैक लेल कोटा – पिलानी – बंगलौर – मंगलौर जाइत अछि। कारण मूल-तत्त्व जे छलैक से शुद्ध आचरण आ वर्णाश्रम-धर्मके निर्वाह ओ कलुषि-प्रदुषित भऽ गेल छैक। शुद्ध आचार-व्यवहार के प्रचलन बन्द भऽ गेल छैक। तखन शिक्षा के तंत्र पर तऽ राज्य द्वारा एना प्रहार भेलैक अछि से हम कि वर्णन करू – अहाँ स्वयं जनैत छी। दोषी के – एहि लेल सेहो हमरा केकरो पर आँगूर नहि उठेबाक अछि। आत्मचिन्तन केवल एहि लेल होइक जे एतेक समृद्ध साहित्य रहितो – व्याकरण आ सागर सऽ बेसी गहिंर शब्दावलीके रहैत कोना मिथिला-शत्रु एहि साहित्यके जैड़ सऽ काटय लेल आतुर छैक से विगत किछु वर्षक इतिहासमें पता चलैत छैक आ केवल जातिवादिताके हवाबाजी नारा देनिहार नेतागण सभ एहि तरहक क्रियाकलापमें संलग्न देखैत छथि। घरमें सेहो शत्रुके कमी नहि छैक। अपना के ढेर होशियार आ विशाल जाल संजाल के स्वामी देखेनिहार बहुतो लोक अपन राज के दिवास्वप्न देखयमें अधिकांशतः व्यस्त छथि। हुनका सभके साहित्यमें सेहो जातिके प्रभाव – ब्राह्मणवादिताके प्रदर्शन केनिहार लोकसँ नहि केवल शिकायत छन्हि बल्कि घृणा सेहो छन्हि आ आपसी कटौझ सार्वजनिक मंचपर सरेआम देखयमें अबैछ। लोक एक-दोसरके फट्ठा-फराठीसँ फटकारैत कतहु देखा जाइत छथि। विडंबना जे एहि तरहक कार्यमें देखल जाइत छैक जे ब्राह्मण स्वयं ब्राह्मणके गरियाबैत अपन अलग छवि देखाबयमें आतुर रहैत छथि। दस गोट चमचा सऽ घिरल ओ स्वयं के राजा बुझैत छथि आ मिथिलाके निर्माण लेल सोचैत छथि। हस्ताक्षर अभियानमें गाम-गाम प्रचार-प्रसार होइत छैक। दस गो चमचा-बेलचा अपन बुधियारी सऽ नहि कि ईमानदारी सऽ अभियानके कछुवा सऽ बदतर गतिमें हाँकैत रहैत छथि लेकिन सरेआम मंच आ मिडियामें ओ राजा घोषणा करैत छथि जे हम एना आ हम ओना – हम केना – हम… हम… हम…! हाय रे मिथिला के राजा! कर्म शून्ना! बाजब दून्ना!
दरभंगा महाराजके कीर्तिमें सेहो अमरता छन्हि। लेकिन कतहु तऽ त्रूटि छलैक जे ओ अमर कीर्ति आइ धराशायी भऽ रहल छैक आ देखनिहार केओ नहि। राजा हारि गेलाह। संतति रहितो सामर्थ्य या इच्छाशक्ति नहि छन्हि। राज खत्म भऽ गेल छैक। कारण मिथिलामें आब सभटा राजा भऽ गेलैक आ अपन कोठरीरूपी राज्यक रानी के इशारापर नाचनिहार इ नटुवा-राजा कोठरी सऽ बाहर ओसारा-अंगना-दरबज्जा तक पहुँचैत कतेको राजा सऽ भेटैत अछि आ राज्यक लड़ाई लड़ैत अछि। यौ जी! लड़य सऽ फुर्सत हेतैक तखन ने राज-काज देखतैक। एम्हर राजा में यदि एकता बनैत गामरूपी राज्यके कल्याणके बात हेतैक तऽ रानी सभके द्वंद्वरूपी लड़ाईमें कतेको कैकेयी आ मंथरा के भूमिका होइत छैक आ फेर योजना बरमूडा त्रिकोणमें तेना कऽ रहस्यपूर्ण ढंग सऽ गायब भऽ जाइत छैक जेना बुझू जे केओ कोनो योजना बनेनहिये नहि छलैक।
आउ, अन्त करी औझका एहि लेख के संसारके ‘प्रथम संविधान सृजक – मनु’ द्वारा मनुस्मृतिके अष्टम अध्यायमें उल्लेख कैल गेल – राज्यके सीमा तथा कोषके सुरक्षा, विवाद सँ निपटारा के लेल समुचित विधि अपनायब, धर्म विरुद्ध गवाही देबयवाला, झूठ बाजयवाला या धोखा देबयवाला आ अपराध करयवाला के दण्ड देनैय आ दण्ड दैत समय व्यक्तिके सामाजिक स्तर आ अपराध के मात्रापर विचार करब आदि के चर्चा छैक। एहिमें सँ किछु महत्त्वपूर्ण विन्दुके हम एतहु उल्लेख करैक लेल चाहब।
प्रत्यहं देशदृष्टैश्च शास्त्रदृष्टैश्च हेतुभिः।
अष्टादशसु मार्गेषु निबद्धानि पृथक्-पृथक्॥मनु.८-३॥
तेषामाद्यामृणादानं निक्षेपोऽस्वामिविक्रयः।
सम्भूय च समुत्थानं दत्तस्यानप कर्म च॥
वेतनस्यैव चादानं संविदश्च व्यतिक्रमः।
क्रयविक्रयानुशयोविवादः स्वामिपालयोः॥
सीमाविवादधर्मश्च पारुष्ये दण्डवाचिके।
स्तेयं च साहसं चैव स्त्रीसंग्रहणमेव च॥
स्त्रीपुन्धर्मो विभागश्च द्युतमाह्वय एव च।
पदान्यष्टादशैतानि व्यवहारस्थिताविह॥मनु. ८ – ४, ५, ६, ७॥
राजाके प्रतिदिन अठारह तरह के अलग-अलग विभागमें बाँटल कार्यके प्रत्येक दिन शास्त्रीय दृष्टि सँ स्थानीय परिस्थिति के अनुसार समीक्षा करबाक चाही:
१. उधार लऽ के नहि देनाय या फेर बिन उधार देने मंगनाइ
२. धरोहर सम्बन्धित विवाद
३. कोनो वस्तु, भूमि आदि के स्वामी नहि रहला उपरान्तो ओकरा बेच देनाइ
४. साझेदारीके व्यापार सँ संबंधित विवाद
५. दान में देल वस्तुके वापस लऽ लेनाइ
६. कर्मचारीके वेतन नहि देनाइ
७. प्रतिज्ञापत्रमें लिखल बातके पालन नहि करब
८. विक्रय या क्रय संबंधी विवाद
९. पशु पालयवाला तथा पशुके स्वामीके मध्य विवाद
१०. सीमा सम्बन्धी विवाद
११. गाली-गलौज करनाइ
१२. माइर-पीट सँ सम्बन्धित विवाद
१३. चोरी करय सऽ सम्बन्धित विवाद
१४. बलात् केकरहु सऽ ओकर कोनो वस्तु छीन लेनाइ
१५. दोसरक स्त्रीके हरण कऽ लेनाइ
१६. स्त्री एवं पुरुष के अलग-अलग धर्म-आचार
१७. धनके विभाजन सम्बन्धी विवाद
१८. जुआ खेलब व पशु-युद्धमें बाजी लगायब सम्बन्धी विवाद
राजाके एहि अठारह प्रकारके विषयपर विचार करय पड़ैत छैक। – मनु।
ई मनुस्मृति सँ उद्धृत आ ताहि जमाना के अनुसार निर्मित अछि। आइ-काल्हि विवाद अनेक छैक। १८ गो विषय मात्र नहि रहि गेल छैक। अतः राजा के अपन विषय में वैशिष्टीकरण करय पड़ैत छैक। राज्य निर्धारण सेहो अपन-अपन शैली आ रुचि अनुरूपे होइत छैक। सामर्थ्यके बात सेहो महत्त्वपूर्ण छैक। केवल राजा आ राज्यके इच्छा रखला सऽ कि हेतैक?
हरिः हरः!


text: मनीष कर्ण ,जनकपुरधाम ४ मार्च,२०२२। मैथिली जिन्दाबाद!! मिथिलाक महाकुम्भकेँ रूपमें चिन्हल जाएवला मिथिला माध्यमिकी परिक्रमा सुरुवात काल्हि स’ भेल। नेपालक धनुषा जिला स्थित मिथिलाबिहारी नगरपालिका वार्ड नं.८ कचुरी गाम स’मिथिलाबिहारी कए डोला जनकपुरक अग्निकुण्डक लेल प्रस्थान कएलक । परिक्रमाक लेल साधु-संत,स्थानीय श्रद्धालु भक्तजन सभ “जय सियाराम जे जय सियाराम”भगवन नाम जप करैत हर्षोल्लास सँग यात्रा विधिवत सुरू भेल।१५ दिवसीय मिथिला परिक्रमा नेपाल आ भारतक मिथिलाकेँ विभिन्न रामसीता स’ सम्बन्धित तीर्थ स्थल सभमें पड़ाव पर विश्राम करैत यात्रा पूर्ण करत। भारतक कल्याणेश्वर सँ परिक्रमा कय औपचारिक सुरुवात मानल जाइत अछि। यात्रामें ओ लोकनि क्रमशः हनुमाननगर,कल्याणेश्वर, फुलहर,मठिहानी,जलेश्वर, मड़ई, ध्रुवकुण्ड, कञ्चनवन, पर्वता,धनुषाधाम,सतोषर,करुणा,बिशौल,औरही लगयातक स्थल सभक परिक्रमा करताह।मिथिला महात्म अनुसार प्राचीन समय में तीन प्रकारक परिक्रमा कय चर्चा काएल गेल अछि।बृहत,माध्यम आ सूक्ष्म ।कालांतर में आबि माध्यम अर्थात माध्यमिकी परिक्रमाक प्रचलन रहल अछि।परिक्रमाबासी सभ नेपाल आ भारतक कुल मिला क’ क़रीब१३६ किलोमीटर दूरी तय करताह। विश्वक सब पैघ पदयात्राक रूपमें सेहो अहि परिक्रमा कए लेल जाइत अछि। सदभाव, प्रेम आ आस्थाक उत्सव रहल यहि परिक्रमा कायला सब प्रकारक दुःख, कलेश तथा जन्म मृत्यु क’ संसारिक बन्धन सँ मुक्ति पएबाक जनविश्वास रहल अछि।


text:
बिहार कें ‘द माउंटेन मैन’ नाम सं विख्यात आ गया निवासी दशरथ मांझी कें परिवार कोरोना लॉकडाउन आ बच्चीक एक्सीडेंटक कारण सं कर्ज मे डूबि गेल अछि। अहि कारण सं हुनक परिवार आब सरकार सं मदद केर गुहार लगा रहल अछि।
पत्नीक प्रेम मे पहाड़क सीना काइट रास्ता बनाबय वला दशरथ मांझी जिनका पर फिल्म सेहो बनल, सड़क बनल आ हुनका सं लोक इंस्पायर्ड भेला। हुनक परिवार आइ दूसर सं मदद केर गुहार लगा रहल अछि। द माउंटेन मैन दशरथ मांझी कें नाती मद्रास मे काज करैत छला। कोरोना कें चलते देश मे लागल लॉकडाउन मे काज छूटलाक बाद ओ अपन घर चइल एला त’ मुसीबतक पहाड़ टूट परल।
पहिने त’ आर्थिक संकट मे घिरल ओकरा बाद दू वर्षीय नतिनी पिंकी कुमारी कें एक्सीडेंट मे एक हाथ आ पैर टूट गेलनि। परिवार लोकनि गांव वला सं कर्ज ल’ नतिनी कें इलाज करओलनि। ओकर इलाज मे लगभग 45 हजार खर्च भेल। स्थिति आब ई अछि जे नै त’ हुनकर संग मे इलाज करबाक लेल रुपया अछि आ नै परिवारक गुजर बसर करबाक लेल। एना मे दरशथ मांझी कें परिवार सरकार सं बच्ची कें इलाजक लेल गुहार लगा रहल अछि।
जाप संरक्षक पप्पू यादव सहयोग लेले आगू एलैथ
मांझी कें बेटा कहलनि जे जन अधिकार पार्टी कें संरक्षक पप्पू यादव पहिने हर महीना 10 हजार रुपया मिलैत छला ओहो नै मिल रहल अछि। मीडिया मे खबर एला बाद जाप अध्यक्ष सह पूर्व सांसद पप्पू यादव अपन पार्टी कें प्रदेश कार्यकारी अध्यक्ष उमेर खान सं बात केलनि आ परिवार कें आर्थिक मदद करबाक निर्देश देलनि।


text:
नवीन शर्मा
सुशांत सिंह राजपूत क आत्महत्या करबाक समाद पर एखनो विश्वास नहि भ रहल अछि। एकर कारण सेहो अछि जे हुनका जखन देखलहुं मुंह पर चौव्वनी मुस्की संग देखलहुं। फिल्म मे सेहो आओर कखनो कताल कोनो चैनल पर इंटरव्यू या अन्य कार्यक्रम मे सेहो। बिना मुस्की क सुशांतक चेहरा ध्यान पर नहि अछि। हुनकर चेहरा पर आ मुस्कान मे एकटा बच्चा जेकां भोलापन छल जेकर कारण स वो आन अभिनेता स अलग नजरि अबैत छलाह।
सुशांत पर हमर ध्यान पहिल बेर 2013 मे आयल फिल्म काई पो चे स गेल छल। सिनेमा हॉल मे त इ फिल्म नहि लागल मुदा टीवी पर इ फिल्म देखने रही। गुजरात क दंगा क पृष्ठभूमि पर बनल एहि बेहतरीन फिल्म क नाम शुरू मे अटपटा लागल। एकर मतलब नहि बुझाइत छल। फिल्म देखलाक बाद पता चलल जे गुजराती मे गुडडी कए काटबाक संदर्भ मे इ इस्तेमाल होइत छै, जेना अपना सब दिस कहैत छिये ले काटा।
सुशांत एहि फिल्म मे एक युवा क्रिकेट कोच बनल छथि जे एकटा जूनियर मुस्लिम समुदाय क गरीब मुदा प्रतिभाशाली खिलाड़ी कए निशुल्क ट्रेनिंग दैत छथि। सुशांत अपन कद काठी आ हाव भाव स सचमुच खिलाड़ी हेबाक फिलिंग दैत छलाह। एहि फिल्म में क्रिकेट खिलाड़ी क भूमिका विश्वसनीय ढंग स निभेलक कारण स हिनका धौनी क बायोपिक मे धौनी क रोल ऑफर भेल छल।
सुशांत हमरा खास तौर पर एहि लेल पसीन छलाह जे ओ धौनी क बॉयोपिक मे महेंद्र सिंह धौनी क किरदार परफेक्ट तरीका स निभौने छलाह। रांची क राजकुमार धौनी त अपन सबस फेवरेट क्रिकेट खिलाडी में शामिल छथिये, एहि फिल्म मे सुशांतक एक्टिंग देखला पर लागल जे धौनी क जेकां ओ अपना कए तैयार केलथि। धौनीक शैली कए हू ब हू सुशांत परदा पर उतारबा मे सफल भेलाह। धौनी स कई बेर भेंट क हुनकर हर गतिविधि क बारीकी पर ध्यान द हुनकर किरदार निभेबाक कोनो कसर नहि छोडलाह।
छिछोरे मे अपन बेटा कए आत्महत्या क दंश स उबारनिहार सुशांत आइ अपने खुदकुशी क लेलथि। पिछला साल निर्देशक नीतीश तिवारी क फिल्म छिछोरे क लीड रोल मे सुशांत कए देखने रही। एहि मे ओ अनिरुद्ध पाठक क किरदार निभेने छलाह। एहि मे इंजीनियरिंग क इंट्रेंस एक्जाम मे फेल भेला पर आत्महत्या क प्रयास केनिहार अपन बेटा कए आत्महत्या क दंश स उबारबा मे मदद करैत हिनका किरदार आइ सेहो आंखि पर नाचि रहल अछि। ओ अपन कॉलेज क दिन क गप बता अपन बेटा राघव कए बुझबैत छथि जे जीवन मे कोनो परीक्षा मे फेल भ जेनाई खराब गप नहि होइत छै। लूजर भेनाई मे कोनो खराबी नहि छै। बस अपन पूरा ताकत झोंकबाक चाही। पूरा एफर्ट लगेबाक चाही। ओकर बाद रिजल्ट भले जे हो। अनिरुद्ध बनल सुशांत फिल्म मे भले अपन बेटा कए बुझा देलथि मुदा ओ खुद परदा से बाहर अपना कए इ नहि बुझा सकलाह। वास्तविक जिंदगी क संघर्ष, परेशानी आ तनाव शायद किछु बेसी होइत अछि जाहि स उबरब सहज नहि भ पबैत अछि। शायद ताहि लेल सुशांत आत्महत्या सन डेग उठौलाह। मुदा हुनका सन हंसमुख, हैंडसम, स्मार्ट युवा स एहि तरहक फैसला, जिंदगी स ऊब जायब, संघर्ष क बदला मे यू सरेंडर करब, एहन उम्मीद कतई नहि छल। एखन त महज 35 बसंत देखने छलाह सुशांत। एखन हुनका लंबी पारी खेलेनाई छल। हुनका सन खिलाडी नीक बैटिंग क रहल हो, त एहि तरह स हिट विकेट भ अपन विकेट गंवा देनाई कोनो तुक नहि बुझना जा रहल अछि। अहां खिलाड़ी छलहुं सुशांत, अहां स्पोर्ट्समैन स्पिरिट देखबितहुं। लड़ै – जूझैत यूं हारि मानब अहां रोल मे नहि छल।
सुशांत सिंह राजपूत क फिल्म
- पैसा वसूल (2004)
- शुद्ध देशी रोमांस (2013)
- काई पो चे (2013)
- पीके (2014)
- डिटेक्टिव व्योमकेश बख्शी (2015)
- एम एस धोनी: द अनटोल्ड स्टोरी (2016)
- केदारनाथ (2018)
- गुस्ताखियां (2018)
- वेलकम टू न्यूयॉर्क (2018)
- रोमिया अख्तर वॉल्टर (2019)
- छिछोरे (2019)
- सोनचिरैया (2019)
- ड्राइव (2019)
- दिल बेचारा (2020)
- पानी (2020)
उल्लेखनीय अछि जे मिथिलाक बेटा सुशांत सिंह राजपूत अपन ब्रांद्रा स्थित घर मे फांसी लगा आत्म हत्या कर लेलथि। किछु दिन पहिने हुनकर सचिव सेहो आत्महत्या क लेने छलीह। ओकर बाद स ओ अवसाद मे छलाह। मुदा एखन धरि एकर कोनो पुष्टि नहि भेल अछि। नवंबर मे हुनकर विवाह सेहो तय छल। बिहारक पूर्णिया जिलाक रहनिहार सुशांत सिंह राजपूत क शव सबस पहिने हुनकर नौकर देखलक। ओ डुप्लैक्स फ्लैट मे रहैत छलाह। जाहि मे तीनटा नौकर आ एकटा हुनकर रूममेट रहैत छलथि।
हुनकर निधन क समाद आइ भोर मे जखन भेटल त पूरा देश स्तब्ध भ गेल। फिल्म इंडस्ट्री स ल कए राजनैतिक गलियारा तक मे शोक डूबी गेल। स्पॉटबॉय क रिपोर्ट क मुताबिक, 15 जून कए सुशांत सिंह राजपूत क अंतिम संस्कार भ सकैत अछि। बताउल जा रहल अछि जे हुनकर अंतिम संस्कार बिहार मे भ सकैत अछि, मुदा एकर संभावना बहुत कम अछि। रिपोर्ट क मुताबिक, सुशांत क पिता सोमदिन भोर मे 11 बजे मुंबई लेल पटना स रवाना हेताह। हुनकर एहि ठाम पहुंचलाक बाद अंतिम संस्कार पर स्थिति साफ होएत। ओना सुशांत सिंह राजपूत क शव कए पुलिस पोस्टमार्टम लेल पठा देलक अछि। कहल जा रहल अछि जे हुनकर कोरोना वायरस टेस्ट सेहो होएत।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
लखिमा ठकुराइन
पंद्रहवीं सदी ईशा क बाद शिक्षित अओर ज्ञानी महिला मे लखिमा ठकुराइन प्रमुख छलीह । हिनकर विद्वता आओर वाक्पटुता क कथा बड्ड बेसी प्रचलित अछि । लखिमा मिथिला नरेंश क प्रधानमंत्री चंद्रेश्वर क पत्नी छलीह । मिथिला मे पंजीप्रथा क शुरुआत हिनके देन अछि । पंडित हरिनाथ उपाध्यांय की पत्नी पर चारित्रिक हनन क आरोप जखन दरबार मे सिद्ध भए गेल तखन लखिमे तार्किक बहस स ई साबित केने छलथि जे हरिनाथ उपाध्याय क पत्नी चारित्रिक रूप स गलत नहि छलीह । लखिमा कहलथि जे हरिनाथ उपाध्याय आओर उनकी पत्नी क बीच दूटा नजदीक रिश्ता क कारण दीया क आगि स उपाध्याय क पत्नी क हाथ जरल छल । लखिमा क एहि तर्क क बाद महाराज सवाल बदलि कए दीया पर हाथ रखबाक आदेश देलथि । एहिबेर शपथ लखिमा तैयार केने छलथि । हरिनाथ उपाध्याय क पत्नीक क सोझा दीया राखल गेल आओर ओ शपथ लेलथि जे हुनकर शारीरिक संबंध हरिनाथ उपाध्याय क सिवा कोनो दोसर व्यक्ति स नहि रहल अछि । एहिबेर ओकर हाथ नहि जरल आओर ओ बदचलन साबित हेबा स बचि गेलीह । एहि घटना क बाद मिथिला मे पंजी व्यवस्था लागू करबा क आदेश दैल गेल । मानल जाएत अछि जे पंजी सूत्र सेहो लखिमे तैयार केने छलथि, मुदा एहिक प्रमाण अखैन धरि नहि भेटल छल । ओना समाजशास्त्री ग्रियरसन हिनकर किछु कविता कए प्रकाश मे आनिकए हिनकर विद्वता स परिचय करेने छथि । जखन लखिमा ठकुराइन क पुत्री कए हुनकर पति क लग भेजल गेल छल तखन लखिमा अपन जमाय कए एकटा पत्र लिखने छलथि । ओहि पत्र क किछु पांति अछि :
आक्रान्ता दशमध्वजाति नात्या मूर्छिता निर्जले
तुर्य द्वादशद्तीद्वतीय मतिमन्ने कदशा भस्तिनी |
सा पष्ठी नृपपंचमस्य नवंभू सप्तमिवर्जिता
प्रप्नोत्यष्ट मवेदना परिहेत्रूर्ण तृतीयोध्भवः ||
एहि पंक्ती मे लखिमा ठकुराइन कहने छलीह जे प्रेमक देव दिस स जेकर आक्रमण भेल अछि, जे जल बिनु माँछक भाँति अछि, चंचल नैन वाली हमर नव विवाहिता पुत्री अहेँ जेहन सिंह सामान पुरुष क बेटी छथि । हुनकर भीतर नवदाम्पत्य जीवन शुरू नहि हेबाक पीड़ा अछि । ओहि पीड़ा कए शीघ्र दूर करू ।
ग्रियरसन क माननाय अछि जे एहि स छेड़छाड़ कैल गेल छल । एस.एम.नतेसा शास्त्री क अनुसार दक्षिण मे सेहो एहने एकटा उक्ति अछि मुदा ओतय लखिमा ठकुराइन कए कियो नहि जनैत अछि । दक्षिण मे प्रचलित उक्ति एहि प्रकार अछि :
संतप्ता दशमध्वजस्य गतिना सम्मूर्छिता निर्जले
सुर्य द्वादश्वदिद्वितीय मतिमन्नेकादशाभस्तनी |
सा षष्ठी कति पंचमी च नवंभ्रूडसप्तमी वर्जिता
प्रप्नोत्यष्टमवेनां त्वंधुना तूर्णं तृतीयो भव ||
लखिमा ठकुराइन क पत्र पाबिकए हुनकर जमाय अबैत छथि आओर उचित रीति रिवाज क बाद हुनकर पत्नी क संग हुनकर कमरा मे जाएत छथि । अपन नवविवाहिता पत्नीक कोमलता कए देखिकए लखिमा ठकुराइन क जमाय अपना आप कए अपन वैवाहिक अधिकार क उपयोग स रोकि लैत अछि । कन्या अपन माय स कहैत छलीह जेकर पश्चात् लखिमा ठकुराइन जमाय कए एहि प्रकार डांटलथि :
तन्वी बाला कृशतनुरियां त्यज्यतामत्र शंका
काचिददृष्टा भ्रमरभरतो मुन्जरी भज्यमानां
तस्मोदेषा रहसि भवने निर्दयं पीडनीय
मनदाक्रान्तं बहुतरसं नो ददातीक्षुदण्डः ||
अर्थात नवविवाहिता क कोमलता स भयभीत नहि हो । मधुमक्खी क भार स पुष्प कहियो नहि टूटैत अछि । अतेव गोपनीय रूप स असगरे मे नवविवाहिता कए उत्साह क संग पीड़ा भेटनाय चाही । जेना गन्ना कए दबेला पर रस भेटैत अछि ओहिना ।
एकर बाद लखिमा क जमाय हुनकर गप पर अमल केलथि आओर अगला भोरे लखिमा आओर हुनकर बेटीक बीच संवाद किछु एना भेल :
पुत्री : माँ ! आब हम ओहि कमरा मे सुतबा लेल नहि जाएब ।
लखिमा : किएक नहि जाएब, चन्द्र समान मुख बाली हमर बेटी ?
पुत्री : अहाँक जमाय उत्साह क संग हमरा पीड़ा दैत छथि | एतय तक कि जखन हम हुनकर कोरा मे होएत छी तखनो ओ जरैत कोयला जेंका धधकैत छथि आओर हम हुनकर नाखून आओर दांत स टुकड़ा मे टूटि जाएत छी । ई केहन प्यार अछि आओर ओ किएक हमरा संग सिंह जेंका खेलैत अछि ?
अंतक दूटा पांति मे मंदक्रन्तन आओर सर्दुलविकृदित अलंकर अछि ।
हुनकर आन पांति अछि :
उडूराजमुखी मृगराजकटी
गजराज विराजित मंदगतिः |
वनिता यदि सा हृदये वसति
क्व जपः क्व तपः समाधि विधिः ||
एहन स्त्री जेकर मुख चाँद जेंका, कमर सिंह जेंका, और चाल गजराज जेंका होए आओर ओ केकरो ह्रदय मे वास करैत होए । आहेन पुरुष कए प्रार्थना आओर पश्चाताप क कोनो आवश्यकते नहि |
विदाई काल क दर्द कए दर्शाते लखिमा क शब्द मिथिला मे बड्ड प्रचलित अछि:
यदि यास्यति नाथ निश्चितं
यामि यामि वचनं हि मा वद |
अशने: पतनं न वेदनं
पतनज्ञानमतीव दु:सहम ||
जों अहाँक जेनाइये अछि त जाउ मुदा ई नहि कहू जे जाएत छी । बिजली गिरबा स पीड़ा नहि होएत, हुनकर जानकारी हेबा पर पीड़ा होएत अछि ।
विदाई क पीड़ा पर आरो कैकटा पांति अछि :
भडत्व भोक्तुं न भुडकते कुंटिल विषलतां कोटिमिन्दोहर्वितर्कात्ता रा, कारात्तृषात्र: पिबति न पयसां विप्लुंष: पत्र संस्था :।
छाया नम्मो रूहाणामलिकाकुल शवलां वीक्ष्या सन्यासि म संन्यां
कान्तामविश्लेूष भीरूर्दिनमपि रजनीं मन्युते चक्रवाक:।।
अर्थात, ओ कमलक पुष्प कए लता कए खेबाक लेल तोड़ैत अछि मुदा ओकर खा नहि सकैत अछि किएक ओ हुनकर चंद्रमा क किरण स तुलना कए बैसैत अछि । प्यासक बावजूद ओ कमल क पत्ती पर पड़ल पानि क बूंद कए नहि पी पबैत अछि किएक ओ हुनकर तुलना तारा से कए बैसैत अछि । कमल क पत्ती क नीचा छाँह मे हुनका राति देखा पड़ैत अछि जतय कहियो राति नहि होएत । अपना स विछोह क पीड़ा मे चक्रावक दिन कए सेहो राति बुझि लैत अछि ।
एक बेर एकटा पंडिता लखिमा क विद्वता क जांच करबा लेल एलथि । ओ जल कन्या क रूप धरि हुनका स मिलबाक प्रयास केलथि, तखन लखिमा हुनका एहि प्रकार संबोधित केलथि :
किं मा हि पश्यपसि घटेन कटिस्थितेन,
वक्रेण चारू परिमीलित लोचनेन। अन्यंण हि पश्यो पुरूषं तव कार्य योग्यं ,
नाहं घटाडिकतकटीं प्रमदां स्पृ शामि।।
अर्थात, अहाँ हमरा एहि तरहे किएक घूरि रहल छी सुराही जेंका कमर आओर थाकल आँखि बाली स्त्री ? जाउ कुनू ऐहन पुरुष कए देखू जे अहाँक योग्य होए । हम अहाँ जेहन महिला कए छुबितो नहि छी ।
एहि धृष्टता ओ बाजलीह :
सत्यंष ब्रवीमि मकरध्व जबाण मुग्धा, नाहं त्व दर्थमनसा परिचितन्तछयामि।
दासाहि मे विघटितस्तीव तुल्यवरूप:, स त्वंस भवेन्नूहि भवेदिंति मे वितर्क:।।
अर्थात, हमरा विश्वास अछि हम हुनके स गप कए रहल छी जे कला प्रेम स ओत-प्रोत अछि । हम अपन दास नहि ढूंढ सकलों । अहाँ बिलकुले हुनके जेंका छी आओर हम बस यैह जनैत चाहय छी जे अहाँ कहीं वैह तो नहि छलहूँ ?
एहिक पश्चात पंडिता देखलथि जे ओ लखिमे छलीह आओर अपने कए पराजित घोषित सेहो केलथि |
बिकौवा अर्थात व्यापारी जिनकर 40-45 टा कनिया होएत छल, पर लखिमा कहैती छलीह :
चपलं तुरगं परिणर्तयत: पथि पौरजनान्पिरिमर्दयत:
नहि ते भुजभाग्यर भवेविभ्वोक भ्गितनी भगभाग्ययभवो विभव:।।
इस पंक्ति क आशय अछि, शहर मे अहाँ अपन साहसी, जोशीला अश्वों कए जतेक कुदा सकैत छी कुदवा लीअ मुदा ई बात हम सभ जनैत छी जे ई सम्पदा अहाँ अपन श्रम स नहि मुदा अपन बहिन क पति कए बेचिकए प्राप्त केने छी ।


text:
— आभा झा
हिंदू धर्ममें पितृपक्षक काफी महत्व छैक। पितृपक्षक दौरान पितरक तर्पण, श्राद्ध केनाइ शुभ मानल जाइत छैक। भाद्रपद शुक्ल पक्षक पूर्णिमा तिथिक संग पितृपक्षक शुरूआत भ’ जाइत छैक, जे अश्विन मासक अमावश्याक संग समाप्त होइत छैक। मानल जाइत छैक कि पितृपक्षक दौरान पितृगण पृथ्वी पर अबैत छथि और अपन परिवारकेँ सुख- समृद्धिक आशीर्वाद दैत छथिन। हुनकर श्राद्ध और तर्पण पूरा विधि-विधान सँ कएल जाइत छैन्ह। एहि सँ हुनकर आत्माकेँ शांति भेटैत छैन्ह। पितृपक्षक दौरान कोनो शुभ या मंगल कार्य नहिं करबाक चाही।देवताक तर्पण सँ देवॠण, ॠषि तर्पण सँ ॠषि ॠण आ पितर तर्पण सँ पितृॠण सँ मुक्ति भेटैत छैक। ज्योतिषशास्त्रक अनुसार जखन मृतककेँ अंतिम संस्कार विधिपूर्वक नहिं कएल जाइत छैक या ककरो अकाल मृत्यु भ’ जाइत छैक एनामें परिवारकेँ पितृदोषक सामना करय पड़ैत छैक। कहल जाइत छैक कि पितृदोषक असर पीढ़ी दर पीढ़ी चलैत रहैत छैक। पितृ दोषक कारण ही परिवारकेँ आर्थिक संकटक सामना करय पड़ैत छैक। घरमें कलह-क्लेश होइत रहैत छैक। नौकरी या व्यापारमें मेहनतक बावजूद भी अनुकूल फल नहिं भेटैत छैक। एना में पितृपक्षक दौरान पितरक तर्पण क’ अहाँ पितृ दोष सँ मुक्ति पाबि सकैत छी।हम जाहि समयमें पितृपक्ष मनबैत छी, यानी कि अश्विन मासक पितृपक्षमें ओहि समय पंद्रह दिन तक चंद्रमा पृथ्वीकेँ सर्वाधिक निकट रहैत छथि।ताहि दुवारे कहल गेल अछि कि पितर हमर निकट आबि गेल छथि।
शास्त्रक अनुसार, पितृपक्षमें ब्राह्मण भोजन करबैकेँ विधान छैक। मान्यता अछि कि ब्राह्मण द्वारा भोजन कएला सँ भोजन सीधे पितर तक पहुँचैत छैन्ह। ब्राह्मणक संग वायु रूपमें पितर सेहो भोजन करैत छथि।ताहि दुवारे अपन मिथिलामें सेहो बिना ब्राह्मण भोजनक श्राद्धक परंपरा पूर्ण नहिं मानल जाइत छैक। ब्राह्मण भोजन सँ पितर प्रसन्न होइत छथि और रक्षा कवच जेकां परिवारकेँ सुरक्षित राखै छथि।मनुष्य अगर श्राद्धमें ब्राह्मण या गरीबकेँ भोजन कराबैमें असमर्थ छथि, तखन ओ पूर्वजक स्मरण करैत एक मुट्ठी कारी तिल दान क’ देथिन त’ हुनकर पितर तृप्त भ’ जेथिन।कोनो कारणवश मनुष्य इहो नै क’ पाबैथ त’ ओ पितृपक्षमें भोरे जलमें सात टा कारी तिल डालि क’ पितरक स्मरण क’ हुनका जल समर्पित क’ सकैत छथि।हुनकर पितर खुश भ’ जेथिन।पितृपक्षक दौरान पितरक सद्गतिक लेल पिण्डदान और तर्पणक लेल कारी तिल और कुशक उपयोग कैल जाइत छैक। तिल और कुश दुनू भगवान विष्णुक शरीर सँ निकलैत छैन्ह और पितरकेँ सेहो भगवान विष्णुक स्वरूप मानल जाइत छैन्ह। मान्यता अछि कि बिना तिलकेँ श्राद्ध कएल जाय त’ दुष्ट आत्माक प्रकोप हावि भ’ जाइत छैक। गरूड़ पुराणक अनुसार ब्रह्मा,विष्णु, महेश कुशमें क्रमश: जड़ि
मध्य और अग्रभागमें रहैत छथि।कुशक अग्रभाग देवताक, मध्य मनुष्यक और जड़ि पितरक मानल जाइत छैन्ह। तिल पितरकेँ प्रिय और दुष्टआत्माकेँ दूर भगाबै वाला मानल जाइत छैक। तिलक दान कतेको सेर सोनाक दानकेँ बराबर होइत छैक। तर्पणमें तिल व कुशकेँ ईश्वरक विभूति कहल गेल छैक।
तर्पण कर्मक प्रकार- पुराणमें तर्पणकेँ छह भागमें विभक्त कएल गेल अछि – 1- देव तर्पण 2- ॠषि तर्पण 3- दिव्य मानव तर्पण 4- दिव्य पितृ तर्पण 5- यम तर्पण 6- मनुष्य पितृ तर्पण।
श्राद्ध कर्मक लाभ- ।। श्रद्धया दीयते यस्मात् तच्छादम्।।
भावार्थ- श्रद्धा सँ श्रेष्ठ संतान, आयु, आरोग्य, अतुल एश्वर्य और इच्छित वस्तुक प्राप्ति होइत छैक।
वेदक अनुसार एहि सँ पितृॠण चुकता होइत छैक। पुराणक अनुसार, श्रद्धायुक्त भ’ क’ श्राद्धकर्म कएला सँ पितृगण ही तृप्त नहिं होइत छथि, अपितु ब्रह्मा, इंद्र, रूद्र,दुनू अश्विनी कुमार, सूर्य, अग्नि, वायु, ॠषि, मनुष्य, पशु-पक्षी और सरीसृप आदि समस्त भूत प्राणी सेहो तृप्त होइत छथि।संतुष्ट भ’ क’ पितर मनुष्यक लेल आयु,पुत्र, स्वर्ग, कीर्ति, बल, वैभव, पशु , सुख, धन- धान्य दैत छथि। जय मिथिला जय मैथिली।
आभा झा
गाजियाबाद


text:
किसलय कृष्ण, मधुबनी। मई ४, २०१५.
पिछला १ मई सँ मधुबनी मे मैलोरंग – नव दिल्लीक आयोजन मे शुरु मिथिला रंग महोत्सव काल्हि ३ मई, २०१५ केँ संपन्न भेल। पहिल दिन बाढिक विकराल समस्या पर मंचन कैल गेल नाटक ‘जल डमरू बाजय’ उपरान्त दोसर दिन प्रसिद्ध नाटककार महेन्द्र मलंगिया केर लिखल नाटक ‘देह पर कोठी खसा दियऽ’ मुकेश झा केर निर्देशन मे देखाओल गेल जे मानवीय संवेदनाकेँ गहिंर तक डोलाकय राखि देलक। एहि नाटक मे सत्ता प्रतिष्ठान आ न्याय प्रणाली पर कारगर प्रहार तऽ अछिये, संगहि संपूर्ण महोत्सव मे ई प्रस्तुतिकेँ श्रेष्ठतम् बनबाक चर्चा जोर पर रहल। अभिनय पक्ष मे केन्द्रिय चरित्रक अमर जी राय, सत्य मिश्रा सहित वकीलक भूमिका मे प्रवीण कश्यपक संग मनोज पाण्डेय केर अभिनयकेँ खूब प्रशंसा कैल गेल। स्वयं निर्देशक मुकेश झा द्वारा पेशकार केर चरित्र बखूबी निर्वाह कैल गेल। न्यायाधीशक रूप मे प्रकाश झा केर उपस्थिति नाटक लेल सार्थक रहल। रमण आ संतोष झा केर अभिनय सेहो कम नहि छल। श्याम सहनी केर प्रकाश आ राजीव मिश्रा केर ध्वनि संयोजन पूर्ववत् बढियां रहल। पार्श्व संगीत मे आरो मेहनतिक आवश्यकताक बात समीक्षक लोकनि कय रहल छलाह।
दोसर दिनक अन्य प्रस्तुति छल राजकमल चौधरी लिखित चारि मैथिली कथाक कोलाज – नाटक मैथिल नारी चारि रंग, जेकर निर्देशन अन्तर्राष्ट्रीय निर्देशक देवेन्द्र राह अंकुर केलनि। ई प्रस्तुति रंग-प्रयोगक विविधता सँ ओत-प्रोत छल। कथा केर मूल रूप मे रंगमंचीय प्रस्तुति हलाँकि आम दर्शक केँ माथा पर भारीपन दऽ गेल, मुदा सुच्चा रंग प्रेक्षक लेल उक्त प्रस्तुति अद्भुत क्षण साबित भेल। एहि मे प्रयोग कैल गेल संगीतक सुनरताई सबहक मोन केँ लोभेलक। वस्त्र-विन्यास आ कथा संवाद केर सार्थक मिश्रण देखि सब अभिभूत छल। वरिष्ठ कथाकार विभूति आनन्द, अशोक मेहता, डा. कमल मोहन चुन्नू सहित सहरसाक करीब एक दर्जन रंगकर्मी आजुक दुनु प्रस्तुति देखि आह्लादित छलाह।


text:
दिनक महत्त्व अनुरूप मातृभाषा मैथिली मे दुइ अगाध योगदानकर्ता- डा जयकान्त मिश्र व भोलालाल दास केर स्मृति मे साहित्य सम्मान केर नव घोषणाक संग एक बेर फेर मैथिली साहित्यक स्वर्णकालीन युग १४म शताब्दी जेकाँ वर्तमान युगक युवा विद्यापति, ज्योतिरिश्वर सँ लैत निरन्तर २१म शताब्दी धरिक सृजनशील स्रष्टा-साहित्यकार केँ राष्ट्रीय स्तर पर जोड़ैत मिथिला संस्कार केँ पोषण देबाक ई नवयोजना अछि.
आत्मालोचना सँ शुरु कैल गेल ई नव योजना कोनो
नव नहि अछि, ई आत्मसात करैत अछि जे नव-नव खूब होइत छैक, मुदा कनिये दिन मे ओ सड़ा जाइत छैक, कहू जे सैड़ जाइत छैक, गन्हा जाइत छैक... लोक केँ दोबारा ओम्हर तकबाको इच्छा खत्म भऽ जाइत छैक... मुदा जखन कोनो बात दोषपूर्ण प्रणाली केँ आत्मसात करैत एक सुनिश्चित मार्ग पर चलबाक प्रतिबद्धताक संग होइत छैक, एकटा कठोर समर्पण आ त्यागक तत्त्व पर निर्माण होइत छैक तऽ ओकर आयू चिरंजीव हेब्बे टा करतैक.
अश्वत्थामा यदि अपन चिरंजीविताक दुरुपयोग नहि करैत तऽ ओकर स्मृति अन्य चिरंजीवी हनुमान समान चीरकाल धरि स्मरणीय रहैत. कहबाक तात्पर्य जे कोनो नीक काजक आलोचना सेहो समाज मे होइत छैक, लेकिन जहिना मैथिली साहित्य बिना कोनो खास मदति केर सेहो एखनहु अपन चमक-दमक कोनो दृष्टिकोण सँ कम नहि केलक अछि तहिना कोनो अभियान केँ सदा जीवित रखबाक लेल सिद्धान्त सँ समझौता नहि करब आ सृजनशीलता केँ कहियो कम नहि करब, हमरा बुझने यैह हेतैक.
मैथिली साहित्य महासभा - दिल्ली वास्तव मे भारतीय राजधानी केर धरातल पर पैर रोपय जा रहलैक अछि. जन-जन मे भाषाक मिठास सँ संस्कृति आ सामाजिकताक समग्र हितपोषणक बात हेब्बे करतैक. दलीय भावना सँ इतर साहित्यिक संस्कार जखनहि जीवन्त हेतैक, आन बात स्वाभाविके रूप मे आगू बढतैक. आशा करैत छी जे युवा पीढी लेल ई डेग एकटा नव वरदान बनि पृथ्वी पर अवतरित हेतैक.
हम एब्बे टा करब, अहुँ सब मैथिलीप्रेमी सृजनशील लोक, जतय छी ओतहि सँ चलू! दिल्ली चलू!! २१ फरबरी - अन्तर्राष्ट्रीय मातृभाषा दिवस पर दिल्ली मे एहि शुभ दिवस केँ एतेक मजबूती प्रदान करी जाहि सँ मैथिली पठन-संस्कृति, लेखन शक्ति आ समाचार-संप्रेषण सब प्रायोगिक विधा मे अपन अलग स्थान बनय.
जय मैथिली! जय मिथिला!!
-प्रवीण नारायण चौधरी
हम मैथिल छी- हमर मातृभाषा मैथिली थिक
मैथिली साहित्य महासभा- मैथिली साहित्य कें प्रोन्नतिशील बनायब लेल.
स्थापना दिवस सम्मेलन.
21 फरवरी 2015 (विश्व मातृभाषा दिवस)
भोर 10.30 सं दुपहर 2.00 धरि.
कंस्टीच्युशन क्लब, नई दिल्ली
सहभागिता शुल्क - टका 100 /-
संस्थाक शुभारंभ, मैथिली साहित्य पर चर्चा, संगठन पर चर्चा. काव्य पाठ.
संगहि सहभोज.


text:
Results for कविता
मैथिल प्रशान्तक किछु कविता :: 1). अलहनि पूसक राति धरतीपर पसरल ई अलहनि पूसक राति अकासक सितलपाटीपर भकुअएल बैसल चान ...
e-Mithila - जनवरी 03, 2020
प्रत्येक डेग एकटा संभावना थिक Reviewed by e-Mithila on जनवरी 03, 2020 Rating:
अपनहि लिखल भ' गेल अछि अपठनीय
अनुराग मिश्रक किछु कविता :: अनुराग मिश्र मैथिली कविताक नव्यतम पीढ़ी सँ संबद्ध कवि छथि । अनुरागक किछुए कविता एखन प्रकाश मे अएलनि अछि...
e-Mithila - जनवरी 02, 2020
अपनहि लिखल भ' गेल अछि अपठनीय Reviewed by e-Mithila on जनवरी 02, 2020 Rating: 5
तिरोहित होइत स्त्रीत्व
प्रियंका मिश्रा केर किछु कविता :: 1). असौकर्य अहाँके असौकर्य अछि आइ हमरा मुँह सँ निकसल छोट सन शब्द सँ मुदा हमरा तँ कनियो ...
e-Mithila - दिसंबर 05, 2019
तिरोहित होइत स्त्रीत्व Reviewed by e-Mithila on दिसंबर 05, 2019 Rating: 5
'जँ अहाँ देखि सकितहुँ'
प्रवीण झाक किछु कविता :: 1). जँ अहाँ देखि सकितहुँ हे! जँ अहाँ देखि सकितहुँ हमर आँखि मे, बाढ़ि मे दहाइत नेन्नाक पीड़ा; त...
e-Mithila - नवंबर 16, 2019
'जँ अहाँ देखि सकितहुँ' Reviewed by e-Mithila on नवंबर 16, 2019 Rating: 5
अनेरो ताकि रहलहुँ अछि संवेदना
सुशान्त झा 'अवलोकित' केर किछु कविता 1). संवेदना अनेरो ताकि रहलहुँ अछि संवेदना... स्मार्टफोन मे मुड़ी गोतने आइडेंटिटी क्...
e-Mithila - नवंबर 12, 2019
अनेरो ताकि रहलहुँ अछि संवेदना Reviewed by e-Mithila on नवंबर 12, 2019 Rating: 5
कनमो भरि इजोत कम नहि होइत छैक !
राजीव रंजन झाक किछु कविता :: 1. सोहारी भूख ! ओह ! एहेन भूख !! सत्तर बरखक उमेर आ पेट डेंगौने ठाढ़ अछि सोहारी हपोसि रहल अछि हाँज...
e-Mithila - अक्तूबर 17, 2019
कनमो भरि इजोत कम नहि होइत छैक ! Reviewed by e-Mithila on अक्तूबर 17, 2019 Rating: 5
सदस्यता लें संदेश ( Atom )


text:
कुटनीतिज्ञ
कुटनीतिज्ञ एकटा राज्य वा एकटा अन्तर-सरकारी संस्था द्वारा नियुक्त व्यक्ति होइत अछि, जेना कि संयुक्त राष्ट्र वा यूरोपीय संघ एक वा अधिक राज्यसभ वा अन्तर्राष्ट्रिय संगठनसभ के सँगे कूटनीति के सञ्चालन करैत अछि।
कुटनीतिज्ञसभ के मुख्य कार्य भेजए वाला राज्य के हित आ नागरिकसभक प्रतिनिधित्व आ संरक्षण अछि; रणनीतिक समझौता के दीक्षा आ सुविधा; सन्धि आ सम्मेलन; सूचना के प्रचार; व्यापार एवम् वाणिज्य; प्रविधि; आ मैत्रीपूर्ण सम्बन्ध। अन्तर्राष्ट्रिय ख्याति के अनुभवी राजनयिक के उपयोग अन्तर्राष्ट्रिय संगठन (उदाहरण के लेल, संयुक्त राष्ट्र, दुनिया के सभसँ बड्का कुटनीतिज्ञसभक मञ्च) के साथ-साथ बहुराष्ट्रिय कम्पनी के प्रबन्धन आ बातचीत कौशल में ओ सभक अनुभव के लेल कएल जाइत अछि। कुटनीति विदेशी सेवासभ आ दुनिया के विभिन्न देशसभ के कुटनीति कोर के सदस्य अछि। भेजए वाला राज्य के एकटा राजदूत के रूप में प्रमुख कुटनीति पदसभ में सेवा करवाक लेल प्रस्तावित व्यक्ति के लेल प्राप्त राज्य के सहमति प्राप्त करवाक आवश्यकता होइत अछि, जेकरा मिसन के प्रमुख के रूप में सेहो सन्दर्भित कएल जाइत् अछि। प्रस्तावित कुटनीति के प्राप्त स्थिति कुटनीति के स्वीकार करि सकैत अछि वा कुटनीति के स्वीकार करवाऽ सँ अस्वीकार करि सकैत अछि।
शब्दावली[सम्पादन करी]
कुटनीति करियर आ राजनीतिक नियुक्ति[सम्पादन करी]
कुटनीति र्याङ्क[सम्पादन करी]
समारोह[सम्पादन करी]
वकालत[सम्पादन करी]
बातचीत[सम्पादन करी]
प्रशिक्षण[सम्पादन करी]
स्थिति आ सार्वजनिक छवि[सम्पादन करी]
मनोविज्ञान आ निष्ठा[सम्पादन करी]
कुटनीतिज्ञसभक अन्तर्राष्ट्रिय दिवस[सम्पादन करी]
सन्दर्भ सामग्रीसभ[सम्पादन करी]


text:
ट्रयासी लर्ड्स
ट्र्यासी एलिजाबेथ लर्ड्स (जन्म नोरा लोइस कुज्मा; मई ७, १९६८) एक अमेरिकी अभिनेत्री, गायिका, मोडल, लेखिका, निर्माता आ निर्देशक छी । सन् १९८० कें समयमे ओ एक लोकप्रिय अश्लिल चलचित्र अभिनेत्री छल । कानूनी तौर पर कम उमरमे नग्न चित्र आ बहुतेक अश्लिल चलचित्रमे अभिनय केलाक कारण लर्ड्सकें कानूनी उल्झनमे घसिटने छल । एकर नतिजा ई भेल की लर्ड्सद्वारा अभिनीत चलचित्रक निर्माता आ विक्रेतासभकें करोड़ो रुपैयाँक नोकसान भेल आ ई मुद्दा एतेक आगा बढि गेल जाहिसँ पुरे अश्लिल चलचित्र उद्योगकें झट्का लागल छल ।[१]
जीवनी[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
ट्र्यासी लर्ड्सक सम्बन्धमे विकिपिडियाक भातृ योजनासभमे ताकी:
- आधिकारिक पृष्ठजाल
- इन्टरनेट चलचित्र भण्डारणमे ट्र्यासी लर्ड्स
- इन्टरनेट वयस्क चलचित्र डेटाबेसमे लर्ड्स ट्रयासी लर्ड्स
- वयस्क चलचित्र डेटाबेसमे ट्र्यासी लर्ड्स


text:
मंगलदिन भोरका अर्घ्य के संग छठि पर्व
सम्पन्न भ गेल. बिहार, यूपी, दिल्ली एनसीआर के संग देश भर मे छठि पर्व मनाओल गेल.
मुदा छठि पर्व खासतौर पर पूर्वी यूपी आओर बिहार सं जुड़ल लोक के महापर्व अछि.
एक तरहे देखय जाय तं
रोशनी के पर्व दिवाली,
ओणम, होली सभ ठाम के लोक अपना-अपना तरहे मनाबय छथिन्ह मुदा एकटा छठि मइया के पर्व
अछि जे खास बिहारी-पूर्वी यूपी के लोक के पर्व अछि.
शुरू-शुरू मे छठि बाढ़ि प्रभावित इलाका सं
शुरू भ पूरा इलाका के पर्व बनि गेल. एहि पर्व मे साफ-सफाई, शुद्धता पर विशेष ध्यान
देल जाएत अछि.
ठेकुआ, भुसबा, फल-फूल, कुसिआर के संग पूजा
होएत अछि. नदी कात आ फेर गाम-घर मे पोखर मे ठाड़ भ सूर्य भगवान के अर्घ्य देल जाएत
अछि.
दुनिया मे एकमात्र छठि एहन पर्व अछि जेहि मे
उगैत आओर डूबैत दुनू सूर्य के अर्घ्य द पूजा कएल जाएत अछि.
एहिठाम हम अहां लेल दिल्ली सं सटल नोएडा
सेक्टर 34 मे भेल छठि केर किछ फोटो राखि रहल छी.


text:
Wednesday, June 6, 2012
विहनि कथा--भूत
विहनि कथा--भूत
चारि वर्षक बाद रामलाल बम्बइ सँ गाम आबि रहल छल । बम्बइ मे नामी- नामी जगह पर चाट आ छोला-भटूराक स्टाल लगबै छलैए । कमाइ नीक भ' जाइ छलै ।गाम मे माँ-बाबू बड गरीब छलै तेँए कोनो बैँक मे ककरो खाता नै खुलल छलै एहि करणे रामलाल अपन चारि वर्षक कमाइ के अपना संगे बैग मे लेने आबै छल । भारतीय ट्रेनक सफर , बिहार मे एला के बाद चुट्टीक चालि सँ चलैत ट्रेन 10 घंटा विलम्ब सँ समस्तीपुर पहुँचल । राति के 10 बाजै छलै मुदा गाम जएबाक एकटा गाड़ी भेट गेलै । पाइ संग रहबाक कारण रामलाल गाम जल्दी पहुँच' चाहै छलैए । तेए गाड़ी पकड़लक आ 12 बजे गाम सँ 1 किलोमीटरक दूरी पर बस-स्टेँड मे उतरल ।गामक बस स्टेँड आ राति के 12 बजेत छल , कोनो रिक्शा नै भेटलै अंतत: पैदल गाम दिश विदा भेल । रस्ता मे एकटा गाछी छलै ,पूनमक राति तेँए विनु कोनो ड'रक रामलाल गीत गाबैत चलि रहल छल । तखने मनमोहक खुशबू ओकर नाक मे घुसलै ओ मदहोश भ' गेलतखने मनमोहक खुशबू ओकर नाँक मे घुसलै ,ओ मदहोश भ' गेल । संगे दू टा साया उप्पर सँ नीच्चाँ धरि उज्जर रंग मे राँगल देखाइ पड़लै । केश , पिपनी आ दाढ़ी दप-दप उज्जर छलै । फेर सुनाइ पड़लै भयानक ठहक्का । रामलाल हनुमान चालीसा के पाठ शुरू क' देलक , मुदा ओहि भूत पर एकर कोनो असर नै पड़लै । ओ दुनू साया ल'ग एलै आ रामलाल के उठा क' पटैक देलकै । रामलाल के ओकर स्पर्श सँ माँसल शरीर जकाँ अनुभव भेलै । रामलाल चित भेल सड़ल पर खसलै आ ओकर हाँथ सँ बैग दूर जा खसि पड़लै । ओ साया बैग उठाब' लेल झूकल त' ओकर केश नीच्चा खैस पड़लै आ कारी घौनगर केश देखाइ दिअ लागलै । ओ बैग उठेलक आ केश सरियाबैत , गाछी मे सन्हिया गेल । रामलाल सड़क पर पड़ल देखैत रहल अपन जिनगीक कमाइ के ल' जाइत ओहि जीवित भूत के ।
अमित मिश्र ।
Subscribe to: Post Comments (Atom)


text:
सीतामढ़ी। मुख्यमंत्री नीतीश कुमार कहला अछि जे मां सीताक दर्शन मात्र स वर्षा होइत अछि। जाहि ठाम मां सीता क जन्म हो ओहि ठाम अकाल नहि पड़ि सकैत अछि। हमरा विश्वास अछि जे मां सीता एक बेर फेर वर्षा क मांग पूरा करतथि।
मुख्यमंत्री बुधदिन सीतामढ़ी स्टेशन परिसर मे पर्यटन विभाग, राज्य सरकार आ बिहार स्टेट टूरिज्म डेवलपमेंट कारपोरेशन क संयुक्त प्रयास स बनल जानकी उद्भव प्रतिमा क अनावरण समारोह कए संबोधित क रहल छलाह। मुख्यमंत्री कहला जे इ इलाका क महत्ता क अनुरूप काज भेल अछि। सीतामढ़ी दर्शनीय स्थल बनत आ मां जानकी उद्भव क छवि सीतामढ़ी कए नव पहचान देत। दुनिया क लोक वयोवृद्ध शिल्पकार फणिभूषण विश्वास कए मां जानकी उद्भव क परिकल्पना लेल स्मरण करत। मुख्यमंत्री कहला जे अकाल पड़ला पर राजा जनक क हल चलेबा स सीता धरती स प्रकट भेलीह आ हुनक प्रकट होइत बर्षा भेल। राजा जनक जेकां हमहूं वर्षा नहि भेला पर राज्यक स्थिति स चिंतित छी। राज्य मे खंड-खंड वर्षा भ रहल अछि। मुख्यमंत्री कहला जे ओ सेहो सीतामढी क धरती स आइ किछु मांगबा लेल आयल छथि। अल्पवृष्टि स जूझि रहल बिहार मे वर्षा लेल हम प्रार्थना करैत छी। मां सीता सुखाड़ क संकट दूर करथि, फसल नीक दथि। नीतीश कहला जे हुनका विश्वास अछि जे वर्षा होएत। ओ कहला जे सीतामढ़ी क धरती स जहिया जहिया ओ किछु मंगलथि अछि, हुनका भेटल अछि। आइ जानकी उद्भव झांकी क अनावरण भेल अछि, आइ फेर वर्षा होएत। मुख्यमंत्री कहला जे सरकार कोनो क्षेत्र संग दोहरा व्यवहार नहि करैत अछि। गठबंधन टूटलाक बाद सरकार क कोनो नीति मे बदलाव नहि भेल अछि। नीतीश कहला जे ओ बिहार क सबटा दर्शनीय आ ऐतिहासिक स्थल क विकास मे लागल छथि। पर्यटन स्थल क रूप मे नव नव स्थलक विकास भ रहल अछि। जे योजना पहिने स चलि रहल अछि ओ समय पर पूरा होएत। पूर्व पर्यटन मंत्री आ भाजपा विधायक सुनील कुमार पिन्टू पर चुटकी लैत मुख्यमंत्री कहला जे निराश नहि होउ। पर्यटन विभाग क विकास मे अहांक मेहनत उल्लेखनीय अछि। हम अहां कए अपन मानैत छी। अहां स स्नेह अछि। कोनो राजनीति क मजबूरी होएत जे अहां अपन भाषण मे हमर नाम नहि लेल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
ठेरिका
बौद्ध विदुषी ठेरिका क जन्म मिथिला क एकटा दलित परिवार मे भेल छल । वैशाली मे जनमल ठेरिका बुद्धक ज्ञान कए अपना क बियाह केलथि आओर एकटा समर्पित भार्या बनि गेलीह । किछु काल बाद ठेरिका प्रजापति गौतमी कए सुनलथि आओर संसार छोड़बाक इच्छा प्रकट केलथि । जाहिपर हुनकर पति हुनका आज्ञा नहि देलथि । अचानक एक दिन खेनाय पकाबैत काल ठेरिका कए संसारक अस्थायित्व क अहसास भेल आओर ओ अनुगामी बनि गेलीह । जखन ठेरिकाक पति कए एहि गपक पता चलल त ओ ठेरिका कए प्रजापति गौतमी लग लए गेलथि जतय हुनका विधिवत गुरु बनाओल गेल । ठेरिका थेरी क संबंध मे डा.रायस डैविड्स क कथन छथि जे हिनकर बड्ड रास गाथा नहि केवल हुनकर बाह्य रूप क दृष्टि स अत्यंत मनोरम अछि, अपितु ओ हुनकर ऊंच आध्यात्मिक साधना क सेहो गवाही दैत अछि, जेकर आदर्श बौद्ध जीवन स सम्बन्ध छल । ठेरिका जेहन दलित स्त्री भिक्षुणी क दीक्षा लेलीह, ओहि मे स अधिकतर ऊंच आध्यात्मिक पहुँचक लेल आओर नैतिक जीवन क लिए प्रसिद्ध भेलीह । ठेरिका नहिए खाली पुरुषक शिक्षिका तक बन गेलीह, अपितु धर्मक बारीकी कए बुझा सकयवाली आ ओ ओहि चिरन्तन शन्ति कए सेहो प्राप्त कए लेने छलीह, जे आध्यात्मिक उड़ान आओर नैतिक साधना क फलस्वरूप प्राप्त कैल जा सकैत अछि ।


text: पटना । बिहार विकास क गति मे एकबेर फेर देशक आन राज्य कए पाछू छोडि सबस आगू भ गेल अछि। नीति आयोग क पहिल रिपोर्ट मे एहि तथ्य क जानकारी देल गेल अछि। विधानसभा चुनाव मे बिहार क विकास दर कए मुद्दा बनाकए भाजपा आ ओकर सहयोगी दल नीतीश सरकार कए घेरबाक पूरा कोशिश केलक। दावा केलक जे भाजपा कए सरकार स अलग भेलाक बाद बिहार क विकास क पहिया आगू बढ़बाक बदला मे पीछू घूमि रहल अछि, मुदा मोदी सरकार एकरा असत्य साबित क देलक अछि। नेशनल इंस्टीट्यूशन फॉर ट्रांसफॉर्मिंग इंडिया (नीति) आयोग स जारी हालिया रिपोर्ट मे बिहार कए देश मे सबस तेज गति स विकास कर रहल राज्य बताउल गेल अछि। नीति आयोग क रिपोर्ट क अनुसार वर्ष 2014-15 मे बिहार क विकास दर आन सब राज्य से बेसी 17.6 प्रतिशत रहल। दोसर नंबर पर 16.8 फीसदी क संग मध्यप्रदेश रहल। अन्य राज्य क विकास दर त बिहार क आसपास तक नहि अछि । महाराष्ट्र और राजस्थान क विकास दर एहि अवधि मे क्रमश: 11.69 और 11 फीसदी रहल। वित्तीय वर्ष 2014-15 मे बिहार क जीडीपी 17.6 फीसदी बताउल गेल अछि । वर्ष 2004-05 मे बिहार क विकास दर मात्र 6.05 फीसदी छल। विकास दर क असर अछि जे ओहि समय बिहार क जीएसडीपी 77 हजार 781 करोड़ छल जे आइ बढिकए 04 लाख 02 हजार करोड़ पार क चुकल अछि।


text:
नवका- पुरनका लेख सर्च करु...
हिन्दुस्तान टाइम्स के चाही पत्रकार
दिल्ली मे टाइम्स ऑफ इंडिया आओर हिन्दुस्तान टाइम्स सभसं पैघ अखबार मे अछि. दुनू मे नंबर एक लेल टक्कर चलैत रहैत अछि. अगर अहां एहि टॉप के अंग्रेजी अखबार संग काज करय
चाहय छी तं ई अहां लेल नीक मौका अछि.
हिन्दुस्तान टाइम्स के अपन अखबार लेल प्रोडक्शन एडिटर जखन कि वेबसाइट लेल ऑनलाइन न्यूज एडिटर, चीफ कॉपी एडिटर, सीनियर कॉपी एडिटर आओर कॉपी एडिटर चाही.
एहि के लेल अहांक अंग्रेजी पर नीक पकड़ होबाक चाही. अहांक पास पत्रकारिता के डिग्री के संग डिजिटल मीडिया के ज्ञान सेहो होबाक चाही.
अगर अहां अप्लाई करय चाहय छी तं देर नहि करु जल्दी सं अपन रिज्यूमे jobs@hindustantimes.com भेज दिऔ. मेल के सब्जेक्ट लाइन मे कोन पोस्ट लेल अप्लाई करि रहल छी से लिखनाय नहि बिसरब.
अहां सभ के हमर शुभकामना...
2 टिप्पणियां:


text:
नवका- पुरनका लेख सर्च करु...
मकान बनाबए लेल 55 हजार रुपया
कोसी बाढ़ि सं प्रभावित लोक के मकान बनाबए लेल परिवार के हिसाब सं 55 हजार रुपया मिलत. एकर घोषणा मुख्यमंत्री नीतीश कुमार जी सुपौल जिला के वीरपुर मे कएलखिन्ह. कोसी मे आएल बाढ़ि सं लाखों लोक प्रभावित भेल छलाह. ओहि समय पुनर्वास के लेल केंद्र सरकार के तरफ सं हर संभव मदद के भरोस खुद प्रधानमंत्री देने छलखिन्ह. मुदा मुख्यमंत्री जीक कहनाय छनि जे केंद्र सं एको पाइ के मदद नहि मिलल. ई हाल तखन अछि जखन कि प्रधानमंत्री एकरा राष्ट्रीय आपदा घोषित कएने छलखिन्ह. मुख्यमंत्री केंद्र पर पक्षपात करय के आरोप सेहो लगएलखिन्ह. नीतीशजी वीरपुर 750 करोड़ रुपयाक सिंचाई योजना... पूर्वी कोसी नहर प्रणाली विस्तार आओऱ जीर्णोद्धार योजना के शुरु करय आएल छलखिन्ह. एहि सभ योजना के दू साल के भीतर पूरा करि लेल जाएत. काज पूरा भS गेलाह के बाद इलाका के करीब 6 लाख हेक्टेयर जमीन पर सिंचाई के सुविधा मिलि सकत... आओर सभसं पैघ गप ई जे लोक के बाढ़ि सं निजात सेहो मिलत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
सलमान के बिहार लs जएतीह सोनाक्षी...
सलमान खान के नवका फिल्म आबि रहल अछि दबंग. एहि फिल्मक प्रमोशन के लेल सलमान खान बिहार जएताह. सलमान अपने नहि जा रहल छथिन्ह. हुनका बिहार लsक जा रहल छथीह एहि फिल्मक हीरोईन सोनाक्षी. सोनाक्षी अपन बिहारी बाबू शत्रुघ्न सिन्हा जीक पुत्री छथीह.
सलमान पहिल बेर बिहार जएताह. सलमान बिहार जाए सं डरय छलखिन्ह. मुदा सोनाक्षीक आग्रह आओर सांसद शत्रुघ्न सिन्हा जीक सुरक्षाक भरोस के बाद मना नहि कs सकलखिन्ह. एहि दौरान हुनकर सुरक्षा के पुख्ता इंतजाम कएल जाएत.
दबंग फिल्मक कहानी ओना तं बिहार-यूपी के अछि... मुदा एकर शूटिंग बिहार-यूपी मे नहि भेल अछि. एहि फिल्म मे यूपी-बिहार के अपराध आओर राजनीति के दिखाएल गेल अछि. कहल त इहो जा रहल अछि जे एहि मे बिहारक गलत तस्वीर देखाएल गेल अछि. मुदा जखन धरि फिल्म रिलीज नहि होएत अछि आओर जखन धरि लोक देखि नहि लए छथिन्ह तखन धरि किछ कहनाए ...नीक नहि रहत.
दबंग मे सलमान बात-बात पर खिसिआए वाला भ्रष्ट पुलिस अफसर बनल छथिन्ह... मुदा ओ कॉमेडी सेहो करैत दिखताह. फिल्मक एकटा सीनक खूब चर्चा अछि...जेहि मे शोले के जेलर असरानी जैसन डायलॉग बोलय छथिन्ह... ‘मोटे वाले इस तरफ जाओ ... पतले वाले उस तरफ जाओ... जो फिट हैं मेरे पीछे आओ’
पान खाय वाला पुलिस अफसर चुलबुल पाण्डेय के रोल के लेल सलमान खान के किछ मोट सेहो होए पड़लन्हि. एहि फिल्म के लेल हुनका अपन 6 पैक एब्स के खत्म करय पड़लन्हि. ओना सलमान खान के फिल्म होए आओर बॉडी दिखाबय के सीन नहि होए ई तं भs नहि सकैत अछि... मुदा ई सीन मारि-पीट वाला अछि.
एहि फिल्म मे किछ एहन एक्शन सीन अछि जे सलमान खान आई धरि नहि कएने छथिन्ह. एकदम हॉलीवुड के एक्शन फिल्म जकां. फिल्म के निर्माता छथिन्ह सलमान के भाई अरबाज खान आओर डायरेक्टर छथिन्ह अनुराग कश्यप के भाई अभिनव कश्यप. दबंग ईद के मौका पर 10 सितंबर के रिलीज होएत.
एहि फिल्म मे अहांके मलाइका अरोड़ा के आइटम सांग सेहो देखय लेल मिलत. मलाइका फिल्म के निर्माता अरबाज खान के पत्नी छथीह आओर फिल्म मे ‘मुन्नी बदनाम’ के भूमिका निभा रहल छथीह. हुनका अहां सभ ‘वेलकम’ फिल्म मे ‘होंठ रसीले’ गीत मे देखने होएब.
एहि फिल्म मे करप्ट पुलिस वाला सलमान के पत्नी के किरदार मे छथीह सोनाक्षी. सोनाक्षी के फिल्मी दुनिया मे लाबय लेल राजी करय वाला सलमानs खान छथिन्ह. असल मे अपन शॉटगन बिहारी बाबू जी नहि चाहैत छलखिन्ह जे हुनकर पुत्री फिल्म मे काम करैथि. मुदा सलमान के कहनाए पर ओ मानि गेलखिन्ह.
सोनाक्षी के ई पहिल फिल्म अछि. मुदा अखने बॉलीवुड के धाखड़-धाखड़ निर्माता-निर्देशक के लाइन लगि गेल छनि. खबर अछि जे बोनी कपूर आओर पंकज कपूर अपन-अपन फिल्म के लेल साइन कएलखिन्ह. एतबे नहि अरबाज खान अपन अगिला फिल्म के लेल सेहो सोनाक्षी के साइन करि लेलखिन्ह. मुदा सभसं चौंकाबय वाला खबर ई अछि जे सोनाक्षी संजय लीला भंसाली के फिल्म करय सं इनकार करि देलीह.
एहि साल 2 जून के अपन 22वां जन्मदिन बनाबय वाली सोनाक्षी के बारे मे एकटा फिल्मकार के तं एतेक तक कहनाय छलन्हि जे सोनाक्षी एतेक खूबसूरत छथीह जे हुनकर चेहरा सं नजर नहि हटैत अछि...हिनका पास सौम्यता आओर आकर्षण दूनु छनि. आओर ई एकटा बड़का स्टार बनतीह. हमर शुभकामना सेहो सोनाक्षी जीक संग छनि.
फिल्म गीत आओर ट्रेलर देखय लेल क्लिक करुमस्त गाने
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पटना | बिहार माध्यमिक शिक्षक पात्रता परीक्षा (एसटीईटी) 2019 पुनर्परीक्षाक प्रवेश पत्र जारी क’ देल गेल अछि। बिहार बोर्ड वेबसाइट www.bsebstet2019.in आ biharboardonline.gov.in पर जा क’ एकरा डाउनलोड कयल जा सकैत अछि। प्रवेश पत्र डाउनलोड करबाक लेल अभ्यर्थीके अपन एप्लीकेशन नंबर आ डेट ऑफ बर्थ दिय पड़त। परीक्षा 9 सितंबर स’ 21 सितंबरक बीच बिहार राज्यक पटना, भोजपुर, नालन्दा, गया, छपरा, वैशाली, मुजफ्फरपुर, औरंगाबाद, दरभंगा, समस्तीपुर, भागलपुर एवं पूर्णियां जिला मुख्यालयमे तीन भागमे आयोजित होयत। प्रवेश-पत्र डाउनलोड करबामे अथवा प्रवेश-पत्र संबंधित आन कोनो प्रकारक असुविधा होअय त’ संबंधित परीक्षार्थी bseb.stethelpdesk@gmail.com पर अपन शिकायत पठा सकैत छथि, जाते समस्याक समाधान कयल जायत तथा सूचित कयल जायत।
अभ्यर्थीक प्रवेश पत्र पर परीक्षा केंद्रक नाम, परीक्षाक तिथि, परीक्षाक समय, परीक्षाक विषय, परीक्षा केंद्र पर पहुंचबाक निर्धारित समय आ परीक्षा केंद्रक गेट बंद होयबाक समय देल रहत। बोर्डक मानब त’ पेपर-एक आ पेपर-दू केर अलग-अलग प्रवेश पत्र अभ्यर्थीके डाउनलोड करय पड़त। ऑनलाइन परीक्षाक अभ्यासक लेल बोर्ड एगो लिंक सेहो तीन सितंबर स’ परीक्षार्थीके द’ रहल अछि। एहि लिंक पर जा क’ छात्र ऑनलाइन परीक्षा देबाक अभ्यास क’ सकैत छथि। एसटीईटी नौ स’ 21 सितंबर धरि होयब निर्धारित अछि। परीक्षामे दू लाख 47 हजार स’ बेसी परीक्षार्थी शामिल होयत। केंद्र पर प्रवेश काल टेंपरेचर टेस्ट होयत। अभ्यर्थीक टेंपरेचर 99.14 डिग्री फारेनहाइट स’ बेसी नहि होयबाक चाही। ज’ बेसी भेल त’ प्रवेश नहि भेटत। एहन अभ्यर्थी परीक्षा स’ वंचित रहि जायत।
बिहार बोर्डक मानब त’ अभ्यर्थीके मास्क लगा क’ केंद्र पर प्रवेश भेटत. एकरा लेल सभ अभ्यर्थीके मास्क लगा क’ आयब अनिवार्य अछि. परीक्षा केंद्र पर हर दिन हर पाली स’ पहिने परीक्षा केंद्रके सेनेटाइज करबाक व्यवस्था बोर्ड द्वारा कयल गेल अछि। एकर अलावा केंद्र पर प्रवेश काल अभ्यर्थीक दुनू हाथके सेनेटाइज सेहो कराओल जायत।
परीक्षार्थीक लेल निर्देश
– जूता मोजा आ घड़ी पहिरि क’ नहि जाथि
– अपलोड कयल गेल फोटोक पासपोर्ट आकारक रंगीन फोटोके मूल प्रवेश पत्रक निर्धारित स्थान पर सटबाक अछि
– पहचान पत्र संगमे राखू
– समय पर परीक्षा केंद्र पहुँचि जाउ
– पेंसिंल, बॉल पेन ल’ आयब
– परीक्षा शुरू होयबाक पहिने कंप्यूटर पर नाम, रौल नंबरके चेक करू
परीक्षा कार्यक्रम इ रहत
पाली रिपोर्टिंग समय गेट बंद होयबाक समय परीक्षा शुरू
प्रथम 7 बजे 7.30 बजे 8 स’ 10.30 बजे धरि
द्वितीय 11 बजे 11.30 बजे 12 स’ 2.30 बजे धरि
तृतीय 3 बजे 3.30 बजे 4 स’ 6.30 बजे धरि


text:
पटना । नार्थ बिहार पावर डिस्ट्रीब्यूशन कंपनी लिमिटेड क मुख्यालय पटना स दरभंगा ल जेबाक मांग क बीच सरकार एहि पारक बिजली कए जरुर ओहि पार पहुंचेबाक प्रयास मे जुटि गेल अछि । राज्य सरकार उत्तर आ दक्षिण बिहार क बीच बिजली वितरण क समस्या कए दूर करबा लेल एकटा पैघ योजना तैयार केलक अछि। एहि योजना क तहत गंगा नदी मे उच्च क्षमता क तीनटा ट्रांसमिशन लाइन बनत । एकर माध्यम स 500 मेगावाट स बेसी बिजली उत्तर आ दक्षिण बिहार आबि-जा सकत। एतबे नहि राज्य क बिजली घर स सेहो आसानी स इ जुडि सकत । एहि स उत्तर बिहार क बिजली संकट दूर होएत । एखन दक्षिण बिहार क तुलना मे उत्तर बिहार मे बिजली क स्थिति खराब अछि । समस्या इ अछि जे दक्षिण बिहार मे बिजली उपलब्ध रहलाक बावजूद कमजोर ट्रांसमिशन लाइन क कारण उत्तर बिहार कए जरूरत क अनुरूप आपूर्ति नहि भ पबैत अछि । एहि ट्रांसमिशन लाइन कए बनला स उत्तर बिहार मे पर्याप्त बिजली उपलब्ध होएत । राज्य क ऊर्जा मंत्री विजेंद्र प्रसाद यादव क कहबाक अछि जे एहि योजना क एकटा पैघ खासियत इ होएत जे राजधानी पटना कए सेहो संकट क समय वैकल्पिक स्रोत स बिजली भेट सकत । पटना मे कोनो कारणवश संकट उत्पन्न भेला पर उत्तर बिहार स सीधा बिजली आपूर्ति कैल जा सकत । ओ कहला जे बिहटा कए निर्माणाधीन नवीनगर बिजलीघर स, बाढ़ बिजलीघर स फतुहा, कहलगांव आ प्रस्तावित बांका अल्ट्रा मेगापावर प्रोजेक्ट कए भागलपुर स जोड़बा क योजना अछि। इ काज पीपीपी मॉडल क तहत बूम ( बिल्ड, ओन, आपरेट एंड मेन्टेनेंस) स होएत। कंपनी कम स कम 25 साल लेल काज करत । ओना इ परियोजना अगिला दू साल मे पूरा भ जाएत ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दरभंगा। भारत क पूर्व विदेश सचिव आ चर्चित अर्थशास्त्री मुचकुंद दुबे कहलथि जे भारत आ अमेरिका क संबंध कए जे नव गहराई बुश क समय मे भेटल, ओहि कए ठोस रूप देबाक दिश मे प्रधानमंत्री क अमेरिका यात्रा स प्रगति भेल अछि। ओबामा पिछला एग्रीमेंट कए आगू बढ़ाब चाहैत छथि। वो शनिदिन एहि ठाम महाराजाधिराज कामेश्वर सिंह क जयंती समारोह मे स्मारक व्याख्यान देबा लेल आएल छलाह। कल्याणी निवास मे पत्रकार स गप करैत ओ राष्ट्रपति ओबामा क पहिने चीन जाए आ प्रधानमंत्री मनमोहन सिंह क अमेरिका यात्रा कए चीन क संग प्रतिद्वंद्विता क रूप मे नहि लेल जाइ क आवश्यकता जताउलक छथि। भारत क संदर्भ मे चीन क संग पाकिस्तान क नजदीकी क संबंध में ओ कहला जे पाक क लेल त अपन देश बचेबा मुश्किल अछि।
दोसर ओर, श्री दुबे महाराजाधिराज कामेश्वर सिंह कल्याणी फाउंडेशन क तरफ स आयोजित समारोह मे ‘बिहार क वर्तमान आर्थिक आ राजनीतिक परिस्थिति आ भविष्यÓ विषय पर स्मारक व्याख्यान करैत कहला जे बिहार मे विकास क लेल दीर्घसूत्री योजना नहि अछि। आर्थिक व्यवस्था कोना मजबूत होइत, एकर चिंता नहि त समाज क अछि, नहि व्यवस्था आ योजनाकत्र्ता कए। प्रचुरता क बावजूद दरिद्रता कए शिकार होबाक ज्वलंत उदाहरण अछि बिहार। श्री दुबे कहला जे एहि ठाम शिक्षा आ स्वास्थ्य पर न्यूनतम खर्च कएल जा रहल अछि। गप समावेशी शिक्षा क भ रहल अछि, मुदा 2007 मे तीन करोड़ बच्चा स्कूल जाए क उम्र क छल, ओहि मे स डेढ़ करोड़ वंचित छल। ओ शिक्षा स वंचित हेबाक परिस्थिति कए बौद्धिक भू्रण हत्या क संज्ञा देलथि। ओ कहला जे एहि ठाम शिक्षा आ भूमि अधिकार क क्षेत्र मे व्यापक भेदभाव दिख रहल अछि। शिक्षा स वंचित भेल बच्चा मे ज्यादातर गरीब क बच्चा अछि। ओ भूमि सुधार क बंद्योपाध्याय रिपोर्ट क पुरजोर समर्थन केलथि आ कहलथि जे देश क पहिल राज्य बिहार अछि, जेहि ठाम विधानसभा मे भूमि सुधार विधेयक पेश भेल, मुदा ओ पास करेबा मे 20 साल लागल। एहि बीच जमींदार अपन जमीन कोनो-कोनो टा क नाम स ट्रांसफर करि लेलक। जे विधेयक पास भेल, ओहि मे खामी भरल छल आ ओ सेहो अमल में नहि आ सकल। स्कूली छात्रा क बीच साइकिल बंटबा आ देश क लगभग 10 लाख स्कूल मे करीब छह हजार क आदर्श विद्यालय बनेबाक योजना पर केंद्र आ राज्य कए आड़े हाथ लेलाह आ कहलथि जेऐहन सतही सुधार महज वोट लेबाक राजनीति अछि। विकास क उपाय सुझबैत पूर्व विदेश सचिव कहलथि जे बिहार मे कृषि आ मानव संसाधन पर आधारित समग्र विकास क रणनीति बनेबाक जरूरत अछि। श्री दुबे कहलथि जे औद्योगीकरण क लेल पूंजी संग्रह आ क्रय क्षमता मे वृद्धि सेहो कृषि क्षेत्र मे विकास स संभव अछि। दोसर ओर, कृषि पर निर्भर लघु आ मध्यम उद्योग क विकास पर सेहो जोर देलथि।
दोसर कात, व्याख्यान क बाद बिहार मे आएल परिवर्तन दिश जखन हुनकर ध्यान विधान पार्षद डा. विनोद कुमार चौधरी दियौउलथि त ओ कहला जे वर्तमान सरकार मे शिक्षा, स्वास्थ्य आ सड़क निर्माण क लेल जे कदम उठाउल गेल छल अछि, ओ सराहनीय अछि। पहिने केंद्र क टका खर्च नहि होइत छल, आब भ रहल अछि। एहि मे निश्चित रूप स सुधार भेल अछि। निम्न मध्यम वर्ग क लोग अस्पताल मे पहुंच लगलथि अछि, मुदा मूल सुधार तखन होएत, जखन स्वास्थ्य स वंचित आबादी क लेल व्यवस्था होएत।


text:
दरभंगा, मिथिला मिरर-निशांत झा: आम तौर पर नौकरी पेबाक लेल लोक बिहार सं पलायन कय पैघ शहरक रुख करैत अछि। परंतु ई शायद पहिल मौका अछि जे, अप्पन नौकड़ी छोड़ि सिर्फ शराब छोड़बाक लेल कोनो परिवार बिहार पंहुचल हो। सुंबा मे काने अजीब जरूर लागत, मुदा सौ फीसदी सच्च अछि।
जहन मिथिला मिरर केर पत्रकार निशांत झा’क भेंट एकटा शराबक लत छोड़ेबाक लेल अप्पन नौकड़ी छोड़ि कय महाराष्ट्र स बिहार पंहुचल एकटा दंपति स भेल। दरभंगा जिलाक नगर थाना क्षेत्रक राजकुमार गंज निवासी रणधीर झा मिथिला मिरर सं बातचीत मे कहलनि जे, महाराष्ट्र मे नौकरी करबाक दौरान 15 साल तक शराबक नशा मे डूबल छलहू। मौत के करीब देखलाक बाद आखिरकार पति-पत्नी रणधीर झा आ अमृता नीक सैलरीक नौकड़ी छोड़ि मात्र शराबक लत छोड़ौबाक लेल सबदिनक लेल बिहारक दरभंगा आबि गेलाह।
हालांकि डॉक्टर स ओ इलाज़ सेहो करवा रहलाह अछि। नितीश कुमारक शराबबंदीक नहि सिर्फ परिवार तारीफ़ कय रहल अछि बल्कि हुनका भगवान के दर्जा दैत एकहि टा बात दोहराबैत छथि, जान अछि त जहान अछि।


text:
नवका- पुरनका लेख सर्च करु...
सिमरिया मे अर्द्धकुंभsक शंखनाद
बिहार आओर मिथिलाक लोक के लेल ई साल बड़ नीक अछि. मिथिलाक एकटा विलुप्त जकां भs गेल परंपरा...धार्मिक अनुष्ठान के फेर सं शुरूआत भ रहल अछि. मिथिलाक सिमरिया मे फेर सं कुंभ शुरू करय के शंखनाद भ गेल अछि...आओर ई सभ भs रहल अछि सिमरिया के सर्वमंगला धाम आश्रम के गुरुजी करपात्री अग्निहोत्री परमहंस चिदात्मान जी महाराज जीक कोशिश सं.
चिदात्मान जी महाराज जीक कहनाय छलन्हि जे सिमरिया मे अनादि काल सं कुंभ लगैत आबि रहल छल. मुदा बीच मे किछ कारण सं एहिठाम कुंभ आओर अर्द्धकुंभलगनाय बंद भs गेल. मुदा गुरुजीक कोशिश सं ई फेर सं शुरू भ रहल अछि. ई सभ गुरूजीक अथक प्रयासक नतीजा अछि. एहि के लेल चिदात्मान जी महाराज दिनराति एक करि देश भर के संत-महात्मा के एहि लेल राजी करलखिन्ह.
करपात्री जीक कहनाय छलन्हि जे पहिने देश मे बारह ठाम कुंभ के आयोजन होएत छल. चूंकि एक ठाम बारह साल बाद कुंभ होएत अछि एहि लेल हर साल हर ठाम कुंभ के आयोजन होएत छल आओर देश के हर भाग मे हर साल संत-महात्मा... महापुरुष लोकनि के सभा...संगम संगत होएत छल. जेहि मे देश-दुनिया के शांति...कल्याणक चर्चा होएत छल.
आब सिमरिया मे सेहो हर 6 साल पर अर्द्ध कुंभ आओर बारह साल पर पूर्ण कुंभ लागत. एहि साल अक्तूबर मे अर्द्ध कुंभ लागत. अर्द्धकुंभ 17 अक्तूबर सं 18 नवंबर तक लागत. पूर्ण कुंभ एकर 6 साल बाद 2017 मे लागत. पौराणिक कथा के मुताबिक जेहिठाम अमृत बांटल गेल छल ओ स्थान समृता यानी सिमरिया छल.
सिमरिया मे फेर सं कुंभ के घोषणा रवि दिन दिल्ली के बिरला मंदिर वाटिका मे एकटा राष्ट्रीय संगोष्ठी मे कएल गेल. एहि राष्ट्रीय संगोष्ठी के आयोजन गुरूजी के अखिल भारतीय सर्वमंगला चिंताहरणी धाम आश्रम सिमरिया के तरफ सं कएल गेल छल.एहि के संत-महात्मा के संग कइटा गणमान्य व्यक्ति शामिल भेलाह. सभ अपन-अपन विचार सेहो राखलखिन्ह.
प्रयाग पीठाधीश्वर जगतगुरु शिवमंगल दास जी महाराज कहलखिन्ह जे कुंभ परंपरा के शुरूआत सिमरिया सं भेल छल. देश मे व्याप्त दस तरहक अव्यवस्था पर वार करैत ओ इहो कहलखिन्ह जे आब संत समाज के आगां आबय पड़तन्हि. संगोष्ठी मे गोविंदाचार्य जी सेहो आएल छलाह आओर ओ लोक सभ के कुंभ के महत्व के बारे मे बतौलखिन्ह.
संगोष्ठी मे महामंडलेश्वर रमते जोगी जी महाराज, ताराचंडी पीठाधीश्वर अंजनेश जी महाराज, आचार्य प्रमोद कृष्णन कल्कि जी महराज, स्वामी गणेशनंद जी महाराज, पूर्व केंद्रीय मंत्री अखिलेश सिंह, हिन्दू महासभा के अध्यक्ष चन्द्र प्रकाश कौशिक, गाँधी शांति प्रतिष्ठान के सचिव सुरेन्द्र कुमार सहित कइटा गणमान्य व्यक्ति उपस्थित छलाह.
बिहार सरकार के तरफ सं सेहो कुंभ के अवसर पर मेला के आयोजन कएल जाएत आओर लोक के कोनो दिक्कत परेशानी नहि होए एकर इंतजाम कएल जाएत. कुंभ सं स्थानीय लोक के रोजगार के अवसर सेहो मिलतन्हि. गुरुजीक तरफ सं अहां सभ लोक के न्योत सेहो देल गेलन्हि जे सभ लोकनि एहि अर्द्धकुंभ मे कार्तिक मास मे सिमरिया जरूर आउ.
संगोष्ठी काफी सफल रहल...आओर आब बिहार...मिथिलाक...सिमरियाक कुंभ के सफल बनाबय के जिम्मेदारी अहां सभ पर अछि. अहां सभ लोकनि एकर सफलताक लेल जी-जान सं जुटि जाउ. मिथिलाक पाग एक बेर फेर सं ऊपर उठा दिऔ.
एहि संगोष्ठी के एकटा खास आकर्षण श्याम किशोर सहाय जी सेहो रहलाह. श्याम जी सहारा समय न्यूज़ चैनल सं जुड़ल छथिन्ह आओर हुनकर कार्यक्रम संचालन के जतेक प्रशंसा कएल जाए कम होएत. कार्यक्रम सं हुनकर प्रबंधन क्षमता सेहो लोक के सामने अएलन्हि. आओर जेना ओ एकरा नीक सं निभैलखिन्ह उम्मीद अछि कुंभ के संचालन सेहो नीक सं होएत. जय मिथिला...जय बिहार
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
कि कोचिंग पर रोक लागय ?
बिहार मे कोचिंग के लsक जे आई-काल्हि हंगामा भs रहल अछि ओकर असल कारण कि अछि ? देश के सभ इलाका मे कोचिंग चलैत अछि... फेर बिहारे मे ई बवाल किएक ? कि बिहार मे शिक्षा एकटा बड़का कमाउ धंधा बनि गेल अछि ? कि बिहार मे शिक्षा के क्षेत्र मे एकटा आओर माफिया सक्रिय भs रहल अछि कोचिंग के रूप मे ? कि दोसर ठाम के जकां बिहार मे कोचिंग संस्थान मे प्रतियोगिता परीक्षा के तैयारी कराबय वाला नीक शिक्षक अछि ? कि एहि ठाम कोचिंग मे छात्र के सभ तरहक सुविधा देल जाएचत अछि? कि छात्र-शिक्षक के बीच नीक सं संवाद होएत अछि ? स्कूल- कॉलेज मे नीक सं पढ़ाई होए तखनो छात्र के कोचिंग के जरूरत पड़त? सरकारी स्कूल-कॉलेज मे पढ़ाबय वाला शिक्षक के कोचिंग-ट्यूशन पर किएक नहि रोक लगैत अछि? कि कोचिंग के लेल स्कूल-कॉलेज मे शिक्षक नीक सं नहि पढ़ाबैत छथिन्ह? असल कारण कि अछि? अपन विचार राखु. सभ लोक के अपन कमेंट... राय... विचार सं अवगत कराबिऔं. भ सकैत अछि अहांक विचार सं सरकार के सेहो किछ आइडिया मिलतन्हि. त देर नहि करु. तुरंत एकटा कमेंट ठोकि डालु.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पेशवा
मराठा साम्राज्य के प्रधानमन्त्रीसभक पेशवा (मराठी: पेशवे) कहैत छल। ई राजाक सलाहकार परिषद अष्टप्रधानक सभसँ प्रमुख होइत छल। राजाक बाद इनकर स्थान आवैत छल। शिवाजीक अष्टप्रधान मन्त्रीमण्डलमे प्रधानमन्त्री अथवा वजीरक पर्यायवाची पद छल। 'पेशवा' फारसी शब्द छी जेकर अर्थ 'अग्रणी' छी। पेशवाक पद वंशानुगत नै छल। आरम्भमे, संभवत: पेशवा मर्यादामे अन्य सदस्यसभक बराबर ही मानल जाइत छल। छत्रपति राजारामक समयमे पन्त-प्रतिनिधिक नवनिर्मित पद, राजाक प्रतिनिधि होए के नाता पेशवासँ ज्येष्ठ ठहराएल गेल छल। पेशवाई सत्ताक वास्तविक संस्थापनक, तथा पेशवा पदक वंशपरम्परागत रूप दै कऽ श्रेय ऐतिहासिक क्रमसँ सातम पेशवा, बालाजी विश्वनाथक जाइत अछि। मुदा, ई परिवर्तन छत्रपति शाहूक सहयोग आ सहमतिद्वारा ही सम्पन्न भेल।
- पेशवासभक शासनकाल-
- बालाजी विश्वनाथ पेशवा (१७१४-१७२०)
- प्रथम बाजीराव पेशवा (१७२०-१७४०)
- बालाजी बाजीराव पेशवा ऊर्फ नानासाहेब पेशवा (१७४०-१७६१)
- माधवराव बल्लाल पेशवा ऊर्फ थोरले माधवराव पेशवा (१७६१-१७७२)
- नारायणराव पेशवा (१७७२-१७७४)
- रघुनाथराव पेशवा (अल्पकाल)
- सवाई माधवराव पेशवा (१७७४-१७९५)
- दूसरे बाजीराव पेशवा (१७९६-१८१८)
- दूसरे नानासाहेब पेशवा (सिन्घासन पर नै बैठ पावल)
सन्दर्भ ग्रन्थसंपादित करें
- (१) ग्रान्ट डफ : हिस्ट्री अफ द मराठाज;
- (२) जी. एस. सरदेसाई : हिस्ट्री अफ द मराठाज;
- (३) डा. जटुनाथ सरकार फाल अफ द मुगल एंपाएर;
- (४) डा. वी. जी. दिघे : पेशवा बाजीराव एण्ड मराठा एक्स्पेन्शन;
- (५) अनिल चन्द्र बैनर्जी : पेशवा माधवराव प्रथम;
- (६) डा. आर. डी. चोक्से : द लास्ट फ्रेज ;
- (७) एच. एन. सिन्हा : राइज ऑव द पेशवाज;
- (८) क्याम्ब्रिज हिस्ट्री अफ इण्डिया, जिल्द ५;
- (९) डा. सुरेद्रनाथ सेन : ऐडमिनिस्ट्रेटिव सिस्टम अफ द मराठाज।


text:
प्राचीनकाल में जीमूतवाहन नामक एकटा राजा छलाह । ओ बहुत धर्मात्मा, परोपकारी, दयालु, न्यायप्रिय आ प्रजा के पुत्रक भाँति प्रेम करैत छलाह। एक बेर शिकार करबाक लेल मलयगिरि पर्वत पर गेलाह। ओहिठाम हुनकर भेंट मलयगिरि के राजकुमारी मलयवती सँ भ गेलनि ,जे कि ओतय पूजा करय सखी बहिनपाक संग आयल छलीह। दूनु एक दोसर के पसीन क लेलनि। ओहि ठाम मलयवती के भाई सेहो आयल छलाह। मलयवती केर पिता बहुत दिन सँ जीमूतवाहनक संग अपन बेटीक विवाह करेबाक चिन्ता में छलाह। अतः जखन मलयवती के भाई के पता चललनि कि जीमूतवाहन और मलयवती एक दोसर के चाहैत छथि त ओ बहुत खुश भेलाह, और अपन पिता के ई शुभ समाचार देबाक लेल चलि गेलाह।
एमहर मलयगिरिक चोटी पर घुमैत राजा जीमूतवाहन दूर सँ कोनो स्त्रीक कनबाक अवाज सुनलनि। हुनक दयालु हृदय विह्वल भ'अ उठल। ओ ओहि स्त्रीक समीप पहुँछलाह। आ सअनुरोध पुछला पर पता चललनि कि पूर्व प्रतिज्ञाक अनुसार हुनकर एकमात्र पुत्र शंखचूर्ण के आई गरुड़ के आहार के लेल जेबाक छैन। नागक संग गरुड़ के जे समझौता भेल छल तकरा अनुसार मलयगिरिक शिखर पर नित्य एकटा नाग ओकर आहारक लेल पहुँच जैत छल। शंखचूर्ण के मायक ई विपत्ति सुनि जीमूतवाहनक हृदय सहानुभूति आ करुणा सँ भैर गेलनि, कियाक त शंखचूर्ण अपन मायक वृद्धावस्थाक एक मात्र सहारा छल।
जीमूतवाहन शंखचूर्ण के माय के आश्वासन देलनि कि- माता अपने चिंता जुनि करी हम स्वयं अपनेक पुत्रक स्थान पर गरुड़क आहार बनबाक लेल तैयार छी।
जीमूतवाहन ई कहि शंखचूर्ण के हाथ सँ ओहि अवसर के लेल निर्दिष्ट लाल वस्त्र लय धारण केलनि आ हुनकर माता के प्रणाम क'अ विदाई के आज्ञा मँगलनि। नाग माता आश्चर्य में डूईब गेलीह। हुनकर हृदय करुणा सँ और बोझिल भs उठलनि आ ओ जीमूतवाहन के बहुत रोकबाक प्रयत्न केलनि, मुदा ओ कहाँ रुकै वला छलाह। ओ तुरंत गरुड़ के आहार के लेल नियत पर्वत शिखरक मार्ग पकड़लनि आ माय आ पुत्र आश्चर्य सँ हुनका जैत देखैत रहलनि।
ओमहर समय पर गरुड़ जखन अपन भोजन-शिखर पर आयल आ बड़ी प्रसन्नता सँ एमहर-ओमहर देखैत अपन भोजन पर मुँह लगेलक त ओकर प्रतिध्वनि सँ संपूर्ण शिखर गूँजयमान भs उठल। जीमूतवाहनक दृढ़ अंग पर पड़ल ओकर लोल के सेहो बड़का धक्का लगलै । ई भीषण स्वर ओहि धक्के सँ उत्पन्न भेल छल। गरुड़क माथ चकरा लागल। थोड़बा कालक पश्चात जखन गरुड़ के किछु सुधि एलै तखन ओ पूछलक- अपने के थिकौंह? हम अपनेक परिचय पयबाक लेल बेचैन भs रहल छी।
जीमूतवाहन अपने ओहि लाल वस्त्र में ओहिना लेपटल रहलाह आ कहलनि , पक्षिराज हम राजा जीमूतवाहन
छी, नागक माता के दुख हमरा सँ देखल नै गेल ताहि लेल हम ओकर स्थान पर अपनेक भोजन बनबाक लेल आबि गेलौंह, आपने निःसंकोच हमरा खाऊ।
पक्षिराज जीमूतवाहन के यश आ शौर्य के बारे में जानैत छलाह, ओ राजा के बड़ सत्कार सँ उठेलनि आ हुनका सँ अपन अपराधक क्षमा-याचना करैत हुनका सँ कोनो वरदान मंगबाक अनुरोध कयलनि।
गरुड़क बात सुनि प्रसन्नत्ता और कृतज्ञताक वाणी में राजा कहलनि- हमर इच्छा अछि कि अपने आई तक जतेक नागक भक्षण कयलौंह अछि, ओहि सभ के अपन संजीवनी विद्या के प्रभाव सँ जीवित क दीं, जाहि सँ शंखचूर्ण केर माता के समान और ककरो माता के दुःखक अवसर नै भेटै।
राजा जीमुतवाहनक अहि परोपकारिणी वाणी मे एतेक व्यथा भरल छल कि पक्षिराज गरुड़ विचलित भs उठलाह। ओ गदगद कंठ सँ राजा के वचन पूरा करबाक वरदान देलनि आ अपन अमोघ संजीवनी विद्या केर प्रभाव सँ समस्त नाग के जीवित कय देलनि।
अहि अवसर पर राजकुमारी मलयवती के पिता आ भाई सेहो जीमूतवाहन के तकैत ओतहि पहुँच गेलाह ।ओ सब ई घटना के देखि और धूमधाम सँ मलयवतीक संग जीमूतवाहनक विवाह करोलनि।
ई घटना आश्विन महीनाक कृष्ण अष्टमी के दिन घटित भेल छल, तहिये सँ समस्त स्त्री जाति में अहि उपासक महिमा व्याप्त भेल।
संकलन आ अनुवाद : नीरज मिश्र "मुन्नू"
© संस्कार मिथिला पेज
आप भी अपने गांव की समस्या घटना से जुड़ी खबरें हमें 8677954500 पर भेज सकते हैं... BNN न्यूज़ के व्हाट्स एप्प ग्रुप Join करें - Click Here


text:
Tuesday, June 4, 2013
कुकुरक नाँगरि
विहनि कथा-47
कुकुरक नाँगरि
एक बेर जंगलमे शेरक राजसँ पशु-पक्षी परेशान भऽ गेल ।लड़ि-झगड़ि कऽ फेरसँ चुनाव करेबाक विचार पास करबेलक ।पुन: शेरक सरकार नै बनै ताहि लेल सबटा सीट आरक्षित कऽ देलक ।सबकेँ भरोस छलै जे आब शेर ठाढ़ नै हएत ।खबरि सूनि शेर अपन दिमाग दौड़ेलक आ एकर काट निकाललक ।ओ एकटा कुकुरकेँ टीकट दियेलक ।कुकुर चुनाव जीत गेलै ।जनता खुश छल , मुदा किछु दिन बाद अत्याचार बढ़ि गेलै।शेरक राजसँ खराप स्थिती भऽ गेलै ।जनताकेँ बुझा गेलै जे राजनीति कुकुरक नाँगरि सन छै जे कखनो सीधा नै होइ छै ।
कुकुरक नाँगरि
एक बेर जंगलमे शेरक राजसँ पशु-पक्षी परेशान भऽ गेल ।लड़ि-झगड़ि कऽ फेरसँ चुनाव करेबाक विचार पास करबेलक ।पुन: शेरक सरकार नै बनै ताहि लेल सबटा सीट आरक्षित कऽ देलक ।सबकेँ भरोस छलै जे आब शेर ठाढ़ नै हएत ।खबरि सूनि शेर अपन दिमाग दौड़ेलक आ एकर काट निकाललक ।ओ एकटा कुकुरकेँ टीकट दियेलक ।कुकुर चुनाव जीत गेलै ।जनता खुश छल , मुदा किछु दिन बाद अत्याचार बढ़ि गेलै।शेरक राजसँ खराप स्थिती भऽ गेलै ।जनताकेँ बुझा गेलै जे राजनीति कुकुरक नाँगरि सन छै जे कखनो सीधा नै होइ छै ।
Subscribe to: Post Comments (Atom)


text:
कोना पोथी तैयार कएलाक बाद जँ ओ इतिहास विषयसँ सम्बद्ध रहैत अछि अथवा कोनो ज्ञान पाठ्य रहैत अछि तँ ओहि पोथीक शब्द-सूची बनाएब आवश्यक रहैत छै। ओ सूची पोथीक अंतमे देल रहैत अछि जाहिमे ई उल्लेख रहेत छै जे फलाँ शब्द एहि पोथीक अमुक पृष्ठ पर अछि। पुस्तक सूचीक आदर्श रूप एतए देखि सकैत छी-
एहन सूची बनएबाक लेल पहिने बड़ मेहनति पड़ैत छल। पूरा पोथी छपि गेलाक बाद ई सूची बनाओल जाइत छल, जाहिसँ पृष्ठ संख्यामे कोनो हेरफेर नहि हो। सभ पृष्ठकें पढ़ि एक-एक टा शब्दकें ओकर पृष्ठ संख्या सहित लिखल जाइत छल। तकर बाद ओकरा वर्णानुक्रमसँ सजाओल जाइत छल।
आब कम्प्यूटर पर ‘टाइपिंग’ आ ओकर ‘फॉरमेटिंग’ होइत अछि तें पोथीक ‘इंडेक्स’ बनएबाक लेल आब कम्प्यूटरसँ बहुत अधिक सहायता भेटि जाइत छैक।
एखनहुँ मैथिलीक पोथी अधिकांश लोक ‘पेजमेकर’ पर बनबैत छथि। यद्यपि ई आब बड़ पुरान भए गेल अछि, यूनिकोड फोंट धरि एहि पर काज नै करै छै, मुदा वास्तविकता यैह अछि जे बहुतो गोटे एकरे व्यवहार करैत वाकमैन चानक्या फोंटमे पोथी बनबैत छथि। तें हुनका लोकनिक लेल पहिल खेप एतए ‘एडॉब पेजमेकर’ पर ई शब्द-सूची बनएबाक की विधि अछि, से देल जा रहल अछि।
‘पेजमेकर’ पर बनल पोथीमे शब्द-सूचीक निर्माण।
- ‘पेजमेकर’ पर पोथीक ‘फाइल’ खोलि लियौ।
- जाहि शब्दकें सूचीमे जोड़बाक अछि तकरा ‘सेलेक्ट’ करू।
- ‘पेजमेकर’क ‘रिबन’मे ‘युटिलिटीज’ खोलू।
- ओहिमे ‘इंडेक्स इंट्री’ भेटत, ओकरा ‘क्लिक’ करू।
- तकर बाद आहाँकें नीचाँ देल चित्रक अनुसार एकटा ‘बिंडो’ खुजत।
- ओहिमे ‘ओके’ पर क्लिक करू।
एतबा कएला पर अहाँक ओ शब्द ‘पेजमेकर’क एहि फाइलक संग ‘इंडेक्स’मे जुड़ि जाएत।
शॉर्टकट कुंजी- शब्दकें सेलेक्ट कएलाक बाद ‘कंट्रोल+वाइ+इंटर’ दबाउ, ऊपरक सभटा काज भेल जाएत।
एहि विधिसँ पुस्तकक सभटा शब्द एक-एक कए जोड़ैत चलू। लेखक कें कहियनु जे प्रिंट पर ओ शब्द हाइलाइट कए देताह। प्रूफ देखबाक क्रममे अहाँ इडेक्स जोड़ैत चलू। ‘इंडेक्स’ पृष्ठ संख्याक संग जुड़ैत जाएत।
बनल ‘इंडेक्स’ देखबाक विधि
पोथीमे को-कोन शब्द जुड़ि गेल अछि से देखबाक लेल फाइल कें ‘स्टोरी मोड’मे खेलि लिय़ौ। एहि लेल ‘कंट्रोल+ई’ दबाउ।
‘स्टोरी मोड’मे जे ‘फाइल’ खुजत तँ एकटा समस्या आओत। अहाँ देखब जे सभटा अक्षर रोमनमे बदलि गेल अछि। एकर कारण ई अछि जे अहाँक फाइलमे ‘वाकमैन चाणक्या’ अथवा ‘डेवलिस’ अथवा ‘क्रुतिदेव’ आदि ‘ट्रू टाइप लोकल’ फोंटक व्यवहार कएल गेल अछि। तें ‘स्टोरी मोड’मे सभटा रोमनमे बदलि रहल अछि।
स्टोरी मोडमे फोंट ठीक करबाक विधि
एकरा ठीक करबाक लेल एकटा उपाय करू-
- फाइल मीनूमे जाउ।
- एहिमे ‘प्रिफरेंसेज’मे ‘जेनरल’ खोलू।
- ‘जेनरल’में ‘मोर’ पर ‘क्लिक’ करू।
- एहिमे ‘स्टोरी एडिटर’ भेटत आ ओतए ‘फोंट’ बदलबाक सुविधा भेटि जाएत।
- जाहि फोंटमे अहाँक पोथी अछि से एतए ‘सेलेक्ट’ कए लियौ।
- एतए ‘फोंट साइज’ सेहो बढ़ा सकैत छी। एतए फोंट साइज आहाँ कतबो बढ़ाएब तँ पोथीक फोंट साइज पर कोनो असरि नै पड़त। केवल स्टोरी मोडमे स्क्रीन पर अक्षर पैघ देखाएत।
एतेक कएलाक बाद फेरसँ ‘स्टोरी मोड (कंट्रोल+ई)’ खोलू। आब अहाँकें सही फोंटमे अपन फाइल देखाए लागत।
इंडेक्स इंट्रीक चिह्न
एतए अहाँ देखि रहल छी कोनो कोनो शब्दमे ‘बुलेट’क चिह्न दू बेर लागि गेल अछि। एकर माने ई भेल जो ओहि शब्दकेँ दू बेर ‘इंडेक्स’मे जोड़ि देल गेल छैक। ओना एहिसँ अहाँक इंडेक्स पर कोनो असरि नै पड़त। जँ चाही तँ एकटा बुलेटकेँ अहाँ डिलीट कए सकैत छी।
इंडेक्स बनएबाक विधि
एहि प्रकारें जखनि सौसे पोथीक सभटा शब्द जोड़ल भए जाए तखनि ओकरासँ इंडेक्स बनएबाक विविध नीचाँ देल जाइत अछि-
- फाइलक अंतमे एकटा सादा पृष्ठ जोड़ू।
- फेर ‘पेजमेकर’क ‘रिबन’मे ‘युटिलिटीज’केँ खोलू।
- ओहिमे ‘क्रिएट इंडेक्स’ पर क्लिक करू।
- अहाँ देखब जे ‘पेजमेकर’ सभटा शब्दकें ‘रिट्रीव’ कए रहल अछि।
- किछु कालक बाद ‘कर्सर’ पर सभटा जमा भए जाएत।
- आब ओहि सादा पृष्ठ पर क्लिक कए दियौक। अहाँ देखब जे सभटा शब्द अपन वर्णक संग एतए आबि गेल अछि।
एतए एकटा समस्या भेटत। जँ पोथी अंग्रेजीमे अछि तखनि तँ ‘ए’ सँ ‘जेड’ धरि सभटा व्यवस्थित भेटि जाएत मुदा जँ पोथी हिन्दी अथवा मैथिलीक थीक तँ वर्णानुक्रममे उलटा-पुलटा भेटत।
वर्णानुक्रम ठीक करबाक व्यावहारिक विधि
एकटा ठीक बहुत सीमा धरि ठीक करबाक लेल व्यावहारिक उपाय अछि जे सभटा कें ‘कंट्रोल+ए’ सँ सेलेक्ट कए कापी कए ‘माइक्रोसॉफ्ट एक्सल’ फाइल पर लए जाउ। ओतए ‘ए टू जेड सॉर्ट’ कए लियौ।
ई कएलासँ बहुत हद धरि अहाँक शब्द-सूची वर्णानुक्रसँ व्यवस्थित भए जाएत। कमसँ कम एक अक्षर पर जतेक शब्द अछि ओ एकठाम आबि जाएत।
आब कॉपी-पेस्ट कए ऊपर-नीचाँ सजाए लियौ।
‘पेजमेकर’मे एहि प्रकारें शब्द-सूची बनओला पर यद्यपि बहुत काज बादोमे करए पड़त मुदा शब्द आ ओकर पृष्ठ संख्या सँ निश्चिन्त रहू जे एहिमे कोनो अंतर नै आओत आ अहि प्रकारें कम्प्यूटरक सहायतासँ लगभग 90 प्रतिशत काज सुगम भए जाएत।
‘पेजमेकर’मे कोनो शब्दकें सभ पृष्ठ पर एक सँग इंडेक्समे जोड़बाक लेल
जँ अहाँ चाहैत छी जे अहाँक सौंसे फाइलक कोनो खास शब्द एके बेर इंडेक्समे जुड़ि जाए तँ ओकरा लेल ई विधि अपनाउ-
- शब्द कें ‘सेलेक्ट’ करू।
- ‘राइट क्लिक’ कए ‘चेंज’ पर जाउ। एतए अहाँ देखब जे जे शब्द ‘सेलेक्ट’ कएने रही से उपरका बॉक्समे अपनहिं आएल अछि। नीचाँक बॉक्समे ^; ई दूनू माने ‘कैरेट’ आ ‘सेमीकॉलन’ दियौ। वाकमैन चाणक्यामे ऑल्ट+94 सँ ई चिह्न टाइप होएत।
ई चिह्न कैरेट कहबैत अछि
आब ‘चेंज ऑल’ कए लियौ। ओ शब्द अहाँक सौंसे फाइलमे जाहि जाहि पृष्ठ पर होएत ओ पृष्ठ संख्याक संग एके बेर इंडेक्समे जुड़ि जाएत।
उपर देल गेल विधिसँ काज कए देखियौ। कोनो दिक्कत होए तँ एहि पृष्ठ पर कॉमेंट बॉक्समे लिखू। जबाब देल जाएत।
माइक्रोसॉफ्ट पर ई इंडेक्स बनएबाक विधि अगिला पोस्ट पर।
पोथी तैयार करबाक लेल आरो बहुत रास उपयोगी सामग्री हम लीखि रहल छी।


text:
मधेश केर मसीहा आ मधेश मुक्ति आन्दोलन सँ चमकल नाम ‘मार्टिन लूथर किंग अफ नेपाल’ – उपेन्द्र यादव द्वारा ऐतिहासिक फैसला कैल गेल अछि। जेष्ठ ३२ यानि जुन १५ संध्याकाल मधेसी जनअधिकार फोरम नेपाल, संघीय समाजवादी पार्टी आर खस समाजवादी पार्टी बीच एकीकरण भऽ गेल अछि। तीन दलकेर एकता बाद नया पार्टीक नाम ‘संघीय समाजवादी फोरम नेपाल’ राखल गेल अछि। उपेन्द्र यादव पार्टी अध्यक्ष बनायल गेला अछि। केन्द्रीय तदर्थ समिति मे अशोककुमार राई केँ वरिष्ठ नेता बनायल गेल अछि। ओतहि सहअध्यक्ष मे इन्द्रप्रसाद श्रेष्ठ छथि। खस समाजवादी केर अध्यक्ष युवराज कार्की उपाध्यक्ष बनाओल गेला अछि। फोरम आर संघीय समाजवादी सँ दु–दु उपाध्यक्ष, एक–एक जन महासचिव, उपमहासचिव आर सचिव भागबन्डा मे पड़ल अछि। कोषाध्यक्ष फोरम नेपाल केँ भेटल अछि। (साभार समाचार तथा फोटो: इमेज खबड़)
एहि समाचार केँ मिडिया मे अबिते उपेन्द्र यादव केर हार्डकोर मधेशवादी द्वारा घोर भर्त्सना सामाजिक संजाल पर स्पष्ट देखल जा रहल अछि। कियो उपेन्द्र यादवक घटल लोकप्रियता केँ तऽ कियो बदलैत परिस्थिति मे उपेन्द्र यादवक मजबूरी कहि एहि नव घोषणा पर अपन प्रतिक्रिया व्यक्त कय रहल अछि। यथार्थत: नेपाल मे शान्ति उन्मुख संविधान निर्माणक अन्तिम पहर आ खास कय जनताक नजरि मे राजनीतिक दल केर महत्ता कम होइत देखि विद्रोहक माहौल सँ त्रस्त राजनीतिक शक्ति द्वारा हाल मे काफी विवेकवान् निर्णय सब कैल जाइत देखि उपेन्द्र यादव व अन्य एकीकरणक नेता सब अपन शक्ति बढेबा दिशि डेग उठेलनि से स्पष्ट अछि। राजनीति एक दिनक नहि, एकटा भविष्य लेल सेहो कैल जाइछ; संगहि अड़ान लेबाक सेहो औचित्य आ अनुकूलता होइत छैक, ई नीतिगत बात केँ अनुमान मे आनि विगत किछु मास मे नेपाली राजनीति निर्णयात्मक मोड़ दिशि बढैत देखा रहल अछि। भविष्य लेल सुरक्षा सब केँ चाही आ जनताक नजरि मे राष्ट्र प्रथम प्रदेश तेकर उपरान्त आ समग्र समाधान प्रथमत: होयबाक विचारधारा अपनायब जरुरिये टा नहि आवश्यक सेहो प्रतीत होमय लागल छैक। अत: उपेन्द्र यादवक एहि डेग केँ समस्त राष्ट्र मे सराहना कैल जायत भले एहि लेल मधेशवादी केँ अपन अधिकार लेल लड़निहार हिरोक कमी महसूस कियैक नहि होइक।


text:
यत्र नार्यस्तु पूज्यन्ते रमन्ते तत्र देवता:।
यत्रैतास्तु न पूज्यन्ते सर्वास्तत्राफला: क्रिया:॥” – अथर्ववेद
जाहि कुल मे नारी केर पूजा अर्थात् सत्कार होएत छैक, ओतय स्वयं देवताक वास होएत छैक। एकर बिपरित जतय नारीक पूजा नहि होएछ, ओतय सब कैल-धैल अफलीभूत होएछ, सब बेकार जाएछ।
वेदविद् एकरा एनाहु कहैत छथि, जतय नारीक पूजा कैल जाएछ, ओहि कुल मे दिव्यगुण, दिव्य भोग और उत्तम संतान होएत छैक, आर जतय स्त्रीगणक सम्मान नहि ताहिठामक समस्त क्रिया निष्फल होएछ।
आजुक प्रगतिशील युग मे स्त्री शिक्षा परमावश्यक अछि। स्त्री केँ देशक मुख्य धारा सँ जोड़बाक लेल शिक्षा व्यवस्था सुदृढ करब ओतबे आवश्यक अछि जतेक भोजन आर वस्त्र। जाधरि देशक महिला शिक्षित नहि हेतीह ताधरि राष्ट्रक अभ्युदयक मात्र एकटा खोखला कल्पना टा होयत आओर किछु नहि। पुरुष शिक्षा पबैत छथि मुदा स्त्री शिक्षा लेल लोक ओहन कारगर व्यवस्था नहि करैत छथि। लोक केर ध्यान राखैक चाही जे जीवनक रथक दू गोट पहिया होएत छैक पुरुष आर स्त्री। जौं एकटा पहिया ठीक रहत आ दोसर नहि त कखनो गाड़ी आगाँ नहि बढ़ि सकत। तैं स्त्री शिक्षा दिस ध्यान देव व्क्तिब, समाज आ राष्ट्रक कर्तव्य होएत अछि।
समाज मे स्त्रीक स्थान बड्ड पैघ मानल गेल अछि। ई जननी मानल गेल छथि। हिनक महत्वक जतेक वर्णन करब से ओछे होयत। तैं इहो कहल जाएत छैक जे “जननी जन्मभूमिश्च स्वर्गादपि गरीयसी”। यानि जननी (माय) आर जन्मभूमि (मातृभूमि) स्वर्गक समान होएछ। नारीक जननीरूप लेल ओ सदैव पूज्य छथि।
वास्तविकता यैह छैक जे नारी समाज मे सदिखन भिन्न-भिन्न रूप मे सर्वविदित छथि। ई छथि राष्ट्रक भावी भाग्यक निर्माण करै वाली राष्ट्रमाता, समाजक प्रतिष्ठा राखै वाली स्त्री, पतिक जीवन केँ पूर्ण कयनिहारि अर्धांगिनी, गृह-भार उठौनिहारि गृहिणी, पतिक जीवन केँ सफल आ पूर्ण कयनिहारि पत्नी आ संततिक जन्म देनिहारि जननी। तैं हिनक स्थान समाज मे बड्ड पैघ आ पूज्य मानल गेल अछि आ यैह कारण एहि गृहलक्ष्मी के शिक्षित करब वर्तमान युग मे समाजक सबसँ उच्च कर्तव्य बनैत अछि।
आजुक युग मे स्त्री केँ शिक्षित करब अनिवार्य अछि अन्यथा शिक्षाक अभाव मे ओ पशुतुल्य बनल रहि जेतीह। हुनक ज्ञान-गरिमा अज्ञानताक अंधकार मे झाँपल रहि जेतैन। जँ जननिये रहती अशिक्षित तऽ फेर संततिक शिक्षा कतेक दूर धरि पहुँचत, स्वतः कल्पनीय अछि। यदि स्त्री केँ शिक्षित कैल जेतैन त शिक्षाक आलोक पाबि मानवीय जीवन मे विदुषी बनि जेतीह अर्थात मनुष्य जीवनक उद्देश्य केँ साकार करै मे सफल हेतीह। शिक्षाक आधार पर आत्मनिर्भर बनि समाजक कुरीतिक विरोध मे आवाज उठेति। परिवार मे सामंज्यस बना सुखमय जीवनक राह प्रशस्त करतीह। पारिवारिक आय-व्यय केर हिसाब-किताब राखि आर्थिक स्थिति केँ मजबूती प्रदान करतीह। बाल-बच्चाक प्राथमिक शिक्षा एवं सुसंस्कारक प्रवाह शिशुकालहि सँ प्रारम्भ करतीह।
अतः हम सब आजुक अंतर्राष्ट्रीय महिला दिवस पर एकटा प्रण करी जे किच्छो बीत जाय मुदा स्त्री शिक्षा केँ बढ़ाबा पर बल आ ताहि मे अपन हर तरहक सहयोग अवश्य देब।


text:
तेतरिया (बांका) स समदिया
बांका जिला क कटोरिया प्रखंड स्थित तेतरिया गाम। ताड़ क पत्ता क छतरी तर बिछल पटिया पर बैसल गेट्स क मुंह स निकलल पहिल शब्द -सोल आफ इंडिया इज रियली फाइन। इ केवल शब्द तक सीमित नहि रहल।
दुनिया क दोसर सबस अमीर आदमी जखन चटाई पर संग बैसल महिला स गप शुरू केलथि त समय कम भ गेल। स्थिति इ रहल जे हुनकर निजी सचिव बेर-बेर घड़ी दिस इशारा करैत रहलाह आ समयक पाबंद बिल ओकरा अनसुना करैत रहलाह। महिला स ओ घर स ल कए बाहरक स्थिति तक पर चर्चा केलथि। पति क व्यवहार, आर्थिक विकास मे पति क भूमिका जइसन प्रश्न मे भेटल उत्तर स ओ अपना कए इ बुझेबा मे असमर्थ भ रहल छलाह जे इ महिला अशिक्षित छथि।
एहि दौरान ओ दुभाषिए क जरिए महिला स खूब मजाक सेहो केलथि। महिला क किछु गप पर त आंखि-भौं चमका कए आश्चर्य जतेलथि, मुदा हुनकर गरीबी आ विकास स दूर रहबाक चर्चा मे ओ गंभीर मुद्रा मे सोचए लगैत छलाह। गेट्स गाम कए बुझबा-परखबाक कोनो कोशिश बाकी नहि रखलथि।
हेलीकाप्टर स उतरबाक बाद ओ सर्वप्रथम महिला संगठन द्वारा जलछाजन क तहत गाम मे तैयार पोखरि देखबा लेल विदा भेलाह। पोखरि देखी ओ कहला जेएतबा गर्मी मे त इ स्वीमिंग पुल क काज करत। फेर ओ महिला द्वारा तसर उत्पादन क लेल कैल गेल अर्जुन क खेती देखबा लेल विदा भेलाह। खेत क आडि़ पर चलैत गेट्स पूछला जे एहि में पाइन कोनो देल जाइत अछि। उत्तर भेटल वर्षा जल एकमात्र स्रोत अछि।
आदिवासी महिला जखन गीत गाबिकए हुनकर स्वागत केलथि त ओ एकबेर नहि कई बेर- हाऊ स्वीट कहबा लेल विवश भेलथि। रौद स बचबा लेल महिला द्वारा साड़ी स तैयार छतरी कए ओ बेर-बेर देखैत रहलाह। बाद मे किछु बच्चा कए देखि इ बुझबाक प्रयास केलथि जे हिनकर टीकाकरण होइत अछि कि नहि। लगभग डेढ़ घंटा तक पटिया पर बैस बिल गेटस महिला स गप करैत रहलाह। कुर्सी लेल मारामारी करनिहार अधिकारी आ नेता स अलग दुनिया क एहि अमीर कए एहि तरह स पटिया पर बैसल देख पूरा गाम भी भौंचक छल।